Αυτή η σειρά έφαγε «άκυρο» από το Mega - Δυσάρεστες εξελίξεις\nΆσχημα φαίνεται πως είναι τα νέα για μία πολύ αγαπημένη σειρά, η οποία επρόκειτο να επιστρέψει στο Mega με νέα επεισόδια. Όπως όλα δείχνουν, η σειρά αυτή έφαγε «άκυρο» από το κανάλι και έτσι δεν θα τη δούμε να παίζει από τη νέα σεζόν.\nΤο Mega ετοιμάζεται για τη νέα τηλεοπτική σεζόν και προσπαθεί να φτιάξει όσο καλύτερα γίνεται το πρόγραμμά του προκειμένου να μπει δυναμικά στη μάχη της τηλεθέασης.\nΑυτή είναι η σειρά που έφαγε «άκυρο» από το Mega\nΔείτε πως μπορείτε να φτιάξετε οικολογικό ψυγείο χωρίς…\nΟ λόγος για τη σειρά Μαύρα Μεσάνυχτα, η οποία θα ετοίμαζε νέα επεισόδια. Άλλωστε, ο σκηνοθέτης της είχε δηλώσει, πως στο τέλος της σειράς το 2009, έμειναν κάποια πράγματα ανοιχτά προκειμένου να μπορέσει να υπάρχει συνέχεια.\nΚάτι τέτοιο ωστόσο δεν πρόκειται να γίνει. Αυτό τουλάχιστον υποστήριξε η τηλεοπτική Λένα Κουτρουμπά -κατά κόσμον Μπέσσυ Μάλφα- σε ερώτηση διαδικτυακών της φίλων, ούσα μάλιστα εμφανώς ενοχλημένη από την «πίεση» του κοινού επί του θέματος.\nΤο τηλεοπτικό κοινό, από τη μεριά του, ελπίζει πως ακόμα κι αν δεν είναι τώρα η ώρα που θα δούμε τους συντελεστές να ξεκινούν τα γυρίσματα, κάποια στιγμή θα παρακολουθήσουμε -επιτέλους!- την εξέλιξη της ιστορίας, καθώς πρόκειται για μία από τις πιο καλοδουλεμένες σειρές του Πάνου Κοκκινόπουλου.\n9 mines mega kyprou\nΤο… ατύχημα της παρουσιάστριας του BBC – Δείτε τι έπαθε …\nΜητσοτάκης: Βούιξε το διαδίκτυο με τη φωτογραφία του… αειθαλούς για Μεϊμαράκη!\nTA EΔΩΣΕ ΟΛΑ η Βανδή: Ο προκλητικός χορός της στα καμαρίνια που κόλασε τους πάντες!


«ήταν ένα μικρό καράβι» – Radio 0211 – Düsseldorf\n«Ήταν ένα μικρό καράβι, που ήταν α-α-αταξίδευτο»\nΣίγουρα έχεις ακούσει αυτό το τραγούδι, το έχεις τραγουδήσει με τους παιδικούς σου φίλους σε μια παιδική χαρά, στο νηπιαγωγείο, με τους δικούς σου στο σπίτι. Κάποια τραγούδια γράφονται στη μνήμη μας χωρίς να θυμόμαστε επακριβώς πότε ήταν η πρώτη μας επαφή μαζί τους και μας θυμίζουν όμορφες στιγμές, κάνοντάς μας να νοσταλγούμε την αθωότητα που έχουν τα παιδικά τραγούδια. Αν την έχουν.\nΓιατί, όπως όλα στη ζωή, έτσι κι ένα από τα πιο χαρούμενα τραγούδια των ανέμελων χρόνων μας, κρύβει από πίσω του μια τραγική ιστορία, που για ευνόητους λόγους, δεν τη μαθαίνουμε ως παιδιά, παρά αρκούμαστε στην ευχάριστη μελωδική γραμμή του, τραγουδώντας στίχους που δεν ξέρουμε τι σημαίνουν. Μάλλον ούτε οι περισσότεροι γονείς και δάσκαλοι που μας μαθαίνουν να ερμηνεύουμε με χαρά αυτό το άσμα γνωρίζουν τα συμβάντα που το έκαναν γνωστό.\nΔεν είναι η πρώτη φορά που κάτι δραματικό και σκοτεινό μετατρέπεται -μάλλον μεταμορφώνεται- στο πιο αγνό κι ευχάριστο πράγμα στον κόσμο, αφού και τα περισσότερα παιδικά παραμύθια κρύβουν σκοτεινές ιστορίες που με τα χρόνια αλλάζουν φύση. Ποια είναι λοιπόν η μαύρη ιστορία πίσω από το μικρό καράβι, που έριχναν κλήρο για να δουν ποιος θα φαγωθεί;\nΚάτι που δεν ξέρουμε για το καράβι αυτό, είναι ότι είχε όνομα και ταυτότητα. Πρόκειται για μια φρεγάτα που λεγόταν «Μέδουσα» κι είχε καταγωγή από τη Γαλλία του 19ου αιώνα. Σάλπαρε μαζί με τρία ακόμα πλοία για την εξωτική Σενεγάλη. Ο κυβερνήτης της Μέδουσας, ονόματι Ντιρουά ντε Σαμερί είχε μεγάλα όνειρα για την αποστολή αυτή, αλλά μικρά σχέδια, κάτι που μπορεί εύκολα να κάνει ένα όνειρο να ναυαγήσει.\nΚαθώς είχε βάλει ως στόχο να φτάσει πρώτος από τους υπόλοιπους κυβερνήτες με τον ίδιο τόπο εκκίνησης και προορισμού, αποφάσισε να μην ακολουθήσει την πεπατημένη πορεία, αλλά να αυτοσχεδιάσει, μαζί μ’ έναν φαφλατά επιβάτη, εξίσου ανίδεο, ο οποίος επιχειρηματολόγησε ότι γνώριζε πολύ καλά μια διαφορετική από την προβλεπόμενη πορεία, για να πετύχει ο καπετάνιος μας τον μεγάλο στόχο και ν’ αναδειχθεί. Μην έχοντας μεγάλη εμπειρία ο Ντιρουά, στο ξεκίνημα της καριέρας του, μπορεί κανείς να μαντέψει αν αυτή η απόπειρα στέφθηκε ή όχι με επιτυχία.\nΗ αλήθεια είναι ότι κατάφεραν να φτάσουν μέχρι την Αφρική, βέβαια, αλλά πολύ σύντομα οδήγησαν το καράβι σε μια ξέρα, ανήμπορο να ξεκινήσει ξανά την πορεία του. Πολλοί προσπάθησαν να βοηθήσουν να μπαρκάρει το πλοίο για να συνεχιστεί το ταξίδι, όμως μάταια. Έπρεπε όλοι οι επιβάτες ν’ αποβιβαστούν και να βρεθεί κάποιος τρόπος να φύγουν από την άδεια νησίδα, που ήταν πια η επί γης φυλακή τους.\nΣωσίβιες λέμβοι δεν υπήρχαν αρκετές, οπότε η ανάγκη οδήγησε στον σχεδιασμό μιας σχεδίας χωρητικότητας περίπου 150 ατόμων. Κι εδώ έρχεται ο κλήρος, ο οποίος από ό,τι έδειξε η ιστορία, έπεσε στ’ αγόρια. Οι περισσότεροι επιβάτες της σχεδίας ήταν άντρες, αναμενόμενο, εγκαταλείποντας πίσω τις γυναίκες τους, σε μια εποχή που η πατριαρχία δε θα μπορούσε να βγάζει περισσότερο μάτι. Όσοι ανέβηκαν, απέκτησαν μία ελπίδα ότι αυτή η κατασκευή θα είναι κι η σωτηρία τους. Κι όντως άντεξε παραπάνω από ό,τι θα περίμενε κανείς και διέγραψε ένα ταξίδι 13 ημερών. Χωρίς συγκεκριμένη κατεύθυνση, χωρίς κάποιον ιθύνοντα νου να πάρει την ευθύνη πάνω του.\nΜέσα στις 13 ημέρες, κάποιοι δεν άντεξαν από την πείνα, τη δίψα, το κρύο και τις ακραίες καιρικές συνθήκες. Κι από αυτούς που άντεξαν, κάποιοι αναγκάστηκαν να φάνε αυτούς που δεν άντεξαν για να επιβιώσουν. Πραγματικά σοκαριστικό να σκεφτεί κανείς σε τι κατάσταση θα είχε φτάσει το σώμα αλλά και το μυαλό τους για να υπάρξουν κανίβαλοι. Κάπου μέσα σε όλη αυτή τη δυστυχία, οι 15 τελευταίοι ζωντανοί είδαν το φως μέσα στο απόλυτο σκοτάδι, όταν το πλοίο «Άργος» κατάφερε να τους εντοπίσει και να τους περιμαζέψει. Το 1/3 αυτών και πάλι δεν τα κατάφερε μέχρι τέλους, οπότε από τους αρχικούς 150 διασωθέντες, εν τέλει έμειναν μόνο οι 10 τυχεροί και σκληραγωγημένοι. Οι εικόνες που περιέγραψαν μετά είναι κι αυτές που συντελούν την πραγματικότητα αυτής της ιστορίας με φρικτά περιστατικά βίας, κακουχίας, κανιβαλισμού.\nΠροφανώς η υπόθεση από κοινωνική επεκτάθηκε και στον πολιτικό χώρο, όπως συμβαίνει σε κάθε κοινωνία με κάθε περιστατικό κι έτσι πολλοί στράφηκαν εναντίον του τότε νέου Γάλλου κυβερνήτη Λουδοβίκου ΧVIII, τον οποίο θέλησαν να κατεβάσουν από τον θρόνο. Έτσι λοιπόν κι ο στίχος «να δούμε ποιος, ποιος, ποιος, θα φαγωθεί» αποκτά και πολιτική χροιά εκτός από μακάβρια σημασία.\nΜετά από αυτή την περιγραφή, ποιος θα μπορούσε ν’ ακούσει το παιδικό τραγουδάκι με το ίδιο καθαρό, ανοιχτό κι αθώο μυαλό με το οποίο το αγάπησε στην πρώτη επαφή κι άκουσμά του;\nVon arisosmanlis|2022-04-02T20:53:20+00:00April 2nd, 2022|Απόψεις, ΑΠΟΨΕΙΣ|Kommentare deaktiviert für «ήταν ένα μικρό καράβι»


Σε καραντίνα οι επιβάτες του SeaDream I – Νέο περιστατικό στη Νορβηγία - www.TheSeaNation.gr\nΔημοσιεύτηκε στις Τετάρτη, 05 Αυγούστου 2020 13:07\n‘Άλλο ένα περιστατικό μόλυνσης επιβάτη μίνι κρουαζιερόπλοιου στη Νορβηγία μετά από εκείνο του Roald Amundsen του Hurtigruten που ανάγκασε τις Νορβηγικές αρχές να περιορίσουν τον αριθμό των επιβατών ήρθε στην επιφάνεια.\nΣύμφωνα με δημοσιεύματα Νορβηγικών μέσων ενημέρωσης ένας επιβάτης του SeaDream I του SeaDream Yacht Club από προηγούμενη κρουαζιέρα διαγνώστηκε θετικός στον κορονοϊό. Το γεγονός ώθησε τις αρμόδιες αρχές να θέσουν σε καραντίνα τους επιβάτες του εν λόγω σκάφους που κατέπλευσε στο Bodø σήμερα. Οι αρμόδιες υγειονομικές αρχές θα ξεκινήσουν τέστ στους επιβάτες και τα μέλη του πληρώματος για να διαπιστωθεί αν έχουν προσβληθεί από την πανδημία. Λόγω των πρόσφατων λοιμώξεων του COVID-19 στο Roald Amundsen του Hurtigruten, η Νορβηγία περιόρισε τον αριθμό των επιβατών στους εκατό απαγορεύοντας τον κατάπλου στα λιμάνια της άλλων κρουαζιερόπλοιων με μεγαλύτερες μεταφορικές ικανότητες. Ωστόσο το νέο περιστατικό αφήνει ανοικτό το ενδεχόμενο νέων μέτρων.\nΣτο μεταξύ πρόσφατα η MSC Cruises ανακοίνωσε την πρόθεση της να ξεκινήσει με δύο κρουαζιερόπλοια της τις κρουαζιέρες σε ευρωπαϊκούς προορισμούς μετά και την διαμόρφωση των βασικών πρωτοκόλλων που δημοσιοποιήθηκαν πρόσφατα. Να σημειωθεί ωστόσο ότι προς ώρας μόνο η Ελλάδα και η Κύπρος έχουν επιτρέψει τους κατάπλους κρουαζιερόπλοιων ανεξαρτήτων μεγέθους με τα λοιπά κράτη της ΕΕ να τηρούν στάση αναμονής.


Σήμερα δεν θα γράψω καμιά ιστορία. Σκέψεις ήθελα να μοιραστώ μαζί σας. Κοντεύω τα 100 αρθράκια-ιστοριούλες και τώρα θέλησα να γράψω ένα μικρό προσωπικό ‘Ευχαριστώ’ σε όλους όσους μου δίνουν κουράγιο και δύναμη για να συνεχίσω να γράφω μέσα από αυτόν εδώ τον χώρο… Παλιά και για πολλά χρόνια ντρεπόμουν να παραδεχθώ ότι γράφω. Να τολμήσω να το πω και να μην κοκκινίσω ή να μην αισθανθώ ‘διαφορετική’. Έγραφα και τα γραπτά μου διαβάζονταν από ελάχιστα άτομα εμπιστοσύνης. Και τότε ήρθε η πρόταση… «Αφού γράφεις βιβλία, γιατί δεν γράφεις στο διαδίκτυο; Όχι για να καταξιωθείς σαν συγγραφέας, αλλά για να κάνεις ‘ασκήσεις θάρρους’!» και αυτό μου το πρότειναν η Φωφώ και ο Χρήστος. Πράγματι, το έκανα… Την ίδια μέρα μάλιστα. Είχα ανάγκη, εκτός της καθημερινής μου γραφής, να γράφω μικρά κειμενάκια σαν μικρές ιστορίες, χωρίς σκέψη, έτσι, αυθόρμητα και ειλικρινά. Έκανα τεστ στον εαυτό μου, κατά πόσο είχα τη δύναμη και την ψυχική αντοχή να γράψω μέσα σε 300 λέξεις μια ιστορία, να καταθέσω δυνάμεις, σκέψεις, συναισθήματα, αισθήσεις και να τα μοιραστώ και με άλλους… Δεν μπορώ να γράψω για ένα άτομο… είναι όλοι ξεχωριστοί αλλά και όμοιοι στην καρδιά μου. Γιατί εκεί έξω οι φίλοι μου είναι πολλοί, πάρα πολλοί… Δεν ήξερα ποτέ πως με βρήκαν… Δεν ξέρω πως ξεκίνησε να σχηματίζεται μια παρέα αγαπημένη. Άνθρωποι από όλες της μεριές του κόσμου… Άνθρωποι διαφορετικών κατευθύνσεων και ζωής. Αλλά πάνω από όλα άνθρωποι σκεπτόμενοι, με σεβασμό στις ανθρώπινες αξίες, που η γραφή και η έκφραση τους έβγαινε καλύτερα μέσω του διαδικτύου. Με ιδιαίτερες ευαισθησίες, πλούτο πνευματικό και συναισθήματα, ιδιαίτερο τρόπο έκφρασης και προσέγγισης… Διαφορετικοί αλλά τόσο οικείοι, η δύναμη που μας ένωνε ήταν η ανάγκη της έκφρασης, της αγάπης για το βιβλίο, για τις τέχνες, για την ανθρωπιά, για ιδανικά που πίστευα ότι μόνο ελάχιστοι ακόμα έχουν… Και σας συναντούσα εδώ αλλά και στους δικούς σας χώρους. Φυσικά εμφανίστηκαν και μερικοί που αμφισβήτησαν την αλήθεια της έκφρασης και της προσέγγισής μου στα πράγματα. Αλλά αυτοί, απλά, όπως ήρθαν έφυγαν. Με ησυχία και ήρεμο τρόπο. Να είναι καλά στο χώρο τους (Προς αποφυγή παρεξηγήσεων: οι διαφορετικές γνώμες, προσεγγίσεις και φυσικά οι αντιθέσεις δεν με ενοχλούν. Αντίθετα, δίνουν τροφή για διάλογο και εξέλιξη. Οι υβριστές και οι είρωνες δεν έχουν θέση στο χώρο αυτό :) Εύχομαι να συνεχίσω μέσα από τις μικρές (ή μεγαλύτερες) ιστορίες μου να βρίσκομαι κοντά σας και εσείς κοντά μου! Ειλικρινά, τιμή μου φίλοι μου, ευχαριστώ από την ψυχή μου για την συμβολή σας και για τις ιδέες σας! Κοντεύω τα 100 (93ο σήμερα).\nposted by Alexandra at 4:12 PM Links to this post\nΠροχθές πέρασε από μπροστά μου! Έτυχε μήπως και τον είδατε; Έναν άνθρωπο χρωματισμένο, μαύρο και φούξια! Μήπως και τον είδατε; Όχι μόνο τον αντίκρισα αλλά και μιλήσαμε! Έναν άνδρα μπερδεμένο, ζαλισμένο και εκνευρισμένο. Έναν άνδρα που ήταν προσεκτικά καλυμμένος χρόνια ολόκληρα. Έναν άνδρα που ζούσε μόνο για να προστατεύει τα συναισθήματά του από τις κακοτοπιές της ζωής, έναν άνδρα που η ηρεμία και η ησυχία ήταν γι’ αυτόν το απόλυτο της ευτυχίας. Εκείνος και τα αντικείμενά του. Και ξαφνικά έπρεπε να διαλέξει. Και γι’ αυτό τον πέτυχα στο διάβα μου, ένας άνδρας από το λαιμό και πάνω μαύρος και από το στήθος και κάτω φούξια… ένα, ομολογουμένως, λαμπερό και φωτεινό φούξια. Ήταν τρομαγμένος. Για πρώτη ή από τις ελάχιστες φορές στη ζωή του έπρεπε να διαλέξει… Να ζήσει και να αγαπήσει ή να συνεχίσει να είναι κλεισμένος στο καβούκι του, στην ασφάλεια των πραγμάτων που δεν πληγώνουν, αλλά δεν μιλάνε και δεν αγκαλιάζουν. Και φταίει εκείνη για όλα. Εκείνη η κοπέλα με τα τόσο εκφραστικά, υγρά καστανά μάτια. Με το γάργαρο γέλιο της. Με τις κινήσεις της… απαλές που τον άγγιζαν και που, παράξενο, του ήταν τόσο οικείες… Ήταν αστεία, γλυκιά, ερωτεύσιμη. Δεν ήταν συγκλονιστικά όμορφη ούτε ιδιαίτερα εντυπωσιακή, αλλά αυτό το γέμισμα της ψυχής του δεν το είχε νιώσει ποτέ του… Και για εκείνον ήταν η ομορφότερη από όλες… Και μετά φοβήθηκε! Έτσι τον βρήκα, να τριγυρνάει στους δρόμους, να προσπαθεί να αποφύγει το αυτονόητο… Την απόφαση. Να ζήσει, να αφεθεί και να πληγωθεί ή να επιστρέψει στην κόλαση της ακινησίας; Ξέρετε τι τον συμβούλευσα, φυσικά… Το φούξια μ’ αρέσει, θεραπεύει την ψυχή μας.\nposted by Alexandra at 3:50 PM Links to this post\nΤότε που ακόμα οι εποχές είχαν κάποια σχετική λογική και συνέπεια στη φύση, τέλος Γενάρη μήνα, ήταν χειμώνας βαθύς και βαρύς. Το καλοριφέρ δούλευε ασταμάτητα και το σπίτι ήταν φωλιά για το ζευγάρι. Μεσημεράκι. Η νεαρή γυναίκα είχε φτιάξει μια κρεατόσουπα με λαχανικά, μπόλικο λεμόνι και πιπέρι. Το χιόνι που είχε πέσει τη νύχτα, έδωσε σαν δώρο στους κουρασμένους από την καθημερινότητα πρωτευουσιάνους να χαλαρώσουν και να κάνουν ‘σκασιαρχείο’ από τη δουλειά τους. Είχε σχηματίσει ένα στρώμα δέκα-δώδεκα πόντων. Φυσικά, αν έμεναν στη Γερμανία ή σε κάποια χώρα της Κεντρικής Ευρώπης, αυτό θα ήταν μια φυσιολογική κατάσταση, αλλά για την Ελλάδα, ήταν φαινόμενο εξωτικό που σχεδόν παρέλυε τους ήδη τσαλακωμένους δρόμους και τις συγκοινωνίες. Το ζευγάρι πήγε στο κοντινό μπακάλικο και πήρε μερικές επιπλέον προμήθειες. Τα μάγουλά τους είχαν γίνει κατακόκκινα από το περπάτημα μέσα στο χιονιά. Η ανάσα τους σχεδόν υγροποιούνταν από το κρύο. Έπαιζαν σαν ανέμελα παιδιά, ρίχνοντας ο ένας στον άλλο χιόνι που βουτούσαν από τα αυτοκίνητα. Μια κυρία που καθάριζε το πεζοδρόμιο μπροστά από το σπίτι της, τους κοίταξε σοβαρά. Η κοπέλα σοβάρεψε, ο άνδρας αδιαφόρησε. Πλησίαζαν στο σπίτι. Μια περίεργη ησυχία είχε απλωθεί στη γειτονιά τους, η σιωπή του χιονιού… Ερχόταν χιονοθύελλα. Πέρασε ώρα, η γυναίκα κοίταξε απέναντι, στο βουνό, αφού ήταν το τελευταίο σπίτι πριν το βουνό. Έβλεπε τις νιφάδες να πέφτουν, να στροβιλίζονται, να αλλάζουν κατεύθυνση, απλώνοντας τα κρυστάλλινα κορμιά τους παντού… Και πάνω σε ένα λεπτό κλαδί δέντρου ένα πουλί. Έτριψε τα μάτια της, αφού της έκανε τόση εντύπωση… Ήταν ένα εξωτικό πουλί που είχε το χρώμα του ήλιου μιας καλοκαιρινής μέρας. Έμοιαζε με έργο τέχνης η εικόνα αυτή. Έμοιαζε με το ποιο πολύτιμο πράγμα που είχε δει ποτέ της. Φώναξε τον άνδρα της. ‘Γιώργο, κοίτα μήπως δεν βλέπω καλά! Το καημένο… Να το βοηθήσουμε!’ Ο Γιώργος βλέποντας την κακοκαιρία τη ρώτησε. ‘Εσύ τί θέλεις να κάνεις; Από κάποιο σπίτι θα το έσκασε.’ Η γυναίκα για λίγη ώρα συνέχισε να ακουμπά με την μύτη της το παράθυρο και να κοιτά το τόσο αταίριαστο ζώο να το χτυπά η φύση αλύπητα… Και τότε σαν να χτύπησε κάτι μέσα της. Ένας συναγερμός. Βούτηξε δυο φέτες ψωμί, τις τύλιξε μέσα σε μια χαρτοπετσέτα. Ντύθηκε σαν κρεμμύδι και βγήκε έξω. Εκείνη προχωρούσε και είχε ευθεία μπροστά της αν και μακριά της, το κίτρινο εξωτικό πλάσμα. ‘Σαν να έχει βγει από παραμύθι. Σαν να άνοιξε κατά λάθος μια πόρτα παράλληλη από ένα άλλο σύμπαν… Σαν να χάθηκε ενώ πήγαινε στον παράδεισο’ σκεφτόταν ενώ περπατούσε προσεκτικά ανάμεσα στα πεύκα.\n‘Αν πρέπει να γίνει θα γίνει… κάποια πράγματα ή μάλλον, πολλά πράγματα δεν τα ελέγχουμε. Πρέπει σιγά-σιγά να το συνηθίσεις αυτό…’ της είπε και τη φίλησε στο μέτωπο. Η γυναίκα ξαναπήγε στο παράθυρο. Αυτό το υπέροχο γεμάτο φως πλάσμα πέταξε μπροστά από το παράθυρό της, έκανε τρεις κύκλους και δεν το ξανάδε ποτέ… Μάλλον είχε φάει λίγο από το ψωμί που του είχε δώσει. posted by Alexandra at 9:56 PM Links to this post\nposted by Alexandra at 9:19 PM Links to this post\nposted by Alexandra at 2:38 AM Links to this post


Δίκτυο Βιβλιοθηκών Καλαμαριάς catalog › Details for: Το υστερόγραφο μιας συγγνώμης : μυθιστόρημα /\nDetails for: Το υστερόγραφο μιας συγγνώμης : μυθιστόρημα /\nΤο υστερόγραφο μιας συγγνώμης : μυθιστόρημα / Δημήτρης Βαρβαρήγος\nBy: Βαρβαρήγος, Δημήτρης, 1951- [Συγγραφέας]Material type: TextLanguage: Ελληνική Series: Ελληνική πεζογραφίαPublication details: Αθήνα : Άγκυρα, c2007Description: 171 σ. ; 21 εκISBN: 9789604224968Subject(s): Ελληνικό μυθιστόρημαSummary: Μια αιχμηρή ιστορία όπου το ασυνείδητο και ο ρεαλισμός, συνθέτουν έναν γοητευτικό κι απρόβλεπτο εφιάλτη. Δυο παιδικές φίλες, δυο αινιγματικές φιγούρες, συναντώνται μετά από χρόνια στον τόπο που ξεκίνησαν τη ζωή τους. Απολογούνται για τα σκληρά βιώματα και τις πράξεις τους. Για τα πάθη, τους πόθους και τις αγάπες που τις οδήγησαν στο τέλμα. Η Φαίδρα, ένας αντισυμβατικός χαρακτήρας, αφήνει την παιδική ζωή της για έναν έρωτα κι ανεύθυνα σκορπίζεται σε παθιασμένες ανάγκες ηδονικών αναζητήσεων. Μάτωσε τη ψυχή της με πληγές που ποτέ δεν θα επουλώσει ο χρόνος και θα τις κουβαλά για πάντα μέσα της, γιατί από αυτές θα μείνει βαθιά σημαδεμένη χωρίς ποτέ να βρει κομμάτια του εαυτού της που θα διασώσουν τα μεταμορφωμένα αισθήματα της. Η Ειρήνη, βιώνει την παραφορά του αγοραίου έρωτα βλέποντας μάνα κι αδελφή να παίζουν τα παιχνίδια του. Από εκδίκηση κυλιέται στην ίδια παραίσθηση. Αηδιάζει και μισεί αυτούς που αγοράζουν αισθήματα, όσους αφήνουν λάσπες στη ψυχή της. Αυτή την σκληρή εμπειρία την ξεπληρώνει, άθελά της, με μια εγκυμοσύνη. Οι προτροπές της μάνας για άμβλωση την πεισμώνουν για το αντίθετο. Κρατάει το μωρό και φεύγει από το σπίτι. Μόνη, και φοβισμένη για όσα άγνωστα θα ακολουθήσουν πνίγεται στην απελπισία της μοναξιάς. Η αποστροφή για το άλλο φύλο τροφοδοτεί τον ψυχικό της κόσμο που ακροβατεί πάνω σε κινούμενη άμμο και στο παράλογο. Κλείνεται στον εαυτό της κι αφοσιώνεται με λατρεία στο μεγάλωμα του μωρού της. Μέσα από τη γυναικεία απελπισμένη τρυφερότητά της και με μια ανενδοίαστη δύναμη σαν έννοια αφηρημένη αναστρέφει τη φορά της φύσης, νεκρώνει αξίες, ήθη, είδωλα. Διχασμένη από έναν αιρετικό πόθο και μια παρά φύση εσωτερική δύναμη μπλέκει αθώα τις αισθήσεις της σε μια ατελείωτη μέθη που την οδηγεί απενεχοποιημένη στην αιμομιξία. Ποιες αποφάσεις πρέπει να πάρουν που θα διευκολύνουν να αναδυθούν από τα πέπλα της βαριάς μοίρας; Θα καταφέρουν να ξεφύγουν από την άκρη του χάους σε ένα μέλλον γεμάτο λήθη; Ένα υπέρ ρεαλιστικό κείμενο. Ένα ρέκβιεμ για τον αγαθότερο κανόνα της ζωής, τη μητρότητα.\nΑρχεία Μ ΒΑΡ (Browse shelf (Opens below)) 1 Available 0000040320\nΛογοτεχνία-Fiction Μ ΒΑΡ (Browse shelf (Opens below)) 2 Checked out 12/05/2021 00000104982


Νίκος Μανιός: Το αίτημα για απόδοση δικαιοσύνης δεν αποσκοπεί στην πολιτική ομηρία - Αρχική\nΝίκος Μανιός: Το αίτημα για απόδοση δικαιοσύνης δεν αποσκοπεί στην πολιτική ομηρία\nin Πολιτική / by epohi / on November 11, 2018 at 8:59 pm /\nΟ χώρος της Υγείας δεν ήταν μια νησίδα χρηστής πολιτικής διαχείρισης σε σύγκριση με τους υπόλοιπους ύποπτους τομείς\nΣτις αρχές της εβδομάδας δόθηκε στη δημοσιότητα το πόρισμα της εξεταστικής επιτροπής για την Υγεία που αφορά το νοσοκομείο «Ερρίκος Ντυνάν». Σ’ αυτό αποδίδονται ευθύνες σε τέσσερις υπουργούς Υγείας: Γεωργιάδη, Λοβέρδο, Αβραμόπουλο και Βορίδη. Τι πολιτικά συμπεράσματα μπορούμε να βγάλουμε από την υπόθεση αυτή;\nΑνεξάρτητα από τη γενική αντίληψη που μπορεί να έχει κανείς για το τι συνέβη με το «Ερρίκος Ντυνάν», βγαίνουν πια συγκεκριμένα και στοιχειοθετημένα όλα εκείνα τα στοιχεία που δείχνουν την έκταση της διαπλοκής ή τουλάχιστον ενός μέρους αυτής, το οποίο κατέστη δυνατό να αποκαλυφθεί και να εξεταστεί.\nΠολιτικά, το σκάνδαλο είναι η ίδρυση ενός κοινωφελούς ιδρύματος —το οποίο δεν ξέρουμε αν χρειαζόταν να ιδρυθεί— χρηματοδοτούμενου και από το κράτος, το οποίο, σύμφωνα με τους μέχρι τώρα ισχύοντες νόμους, δεν μπορούσε να μετατραπεί σε τίποτε άλλο, εκτός από αυτό που υποδεικνύει το ιδρυτικό του καταστατικό. Στην περίπτωση του «Ερρίκος Ντυνάν» συνέβη το ακριβώς αντίθετο: φτιάχτηκε ένα κοινωφελές νοσοκομείο, με κρατική συμμετοχή στις δαπάνες, το οποίο στη συνέχεια χειρίστηκαν ως ιδιωτική τους περιουσία. Το χρησιμοποιούσαν για να κάνουν παράνομες δωρεές νοσηλίων εκατομμυρίων ευρώ, σύμφωνα με το πόρισμα, για να κάνουν προσλήψεις χωρίς κανένα κριτήριο και χωρίς να ελέγχουν ποιος δουλεύει και ποιος όχι. Στη συνέχεια με νόμο το αφαίρεσαν από το δημόσιο και το μετέτρεψαν σε ιδιωτικό για να πουληθεί, χρεοκοπημένο. Αυτό και μόνο είναι κορυφαίο πολιτικό σκάνδαλο. Αν τα λεφτά που δόθηκαν για το «Ερρίκος Ντυνάν» δίνονταν για να δημιουργηθεί ένα ιατρικό κέντρο από το Γενικό Νοσοκομείο του Ελληνικού Ερυθρού Σταυρού που είναι δημόσιο, τίποτα απ’ αυτά δεν θα είχε συμβεί.\nΗ ΝΔ κάνει λόγο για αλλαγή ατζέντας από την κυβέρνηση και μιλάει για πόλεμο λάσπης. Οι κ.κ. Λοβέρδος και Γεωργιάδης, για τους οποίους το πόρισμα ζητά διερεύνηση ποινικών ευθυνών χαρακτηρίζουν το πόρισμα φιάσκο, για τα σκουπίδια. Που στηρίζει την επιχειρηματολογία της η αντιπολίτευση;\nΤη στηρίζει στο απύθμενο θράσος της. Είναι ύβρις να λένε ότι δεν υπήρξε απάτη· ότι δεν φαγωθήκανε χρήματα· ότι δεν υπήρξαν αργομισθίες· ότι δεν υπήρχε κανένας έλεγχος από τους διοικούντες το νοσοκομείο· ότι δεν είναι σκάνδαλο ένα δημόσιο κοινωφελές ίδρυμα να μετατρέπεται σε ιδιωτικό και να ξεπουλιέται, αφού χρεοκόπησε. Η ύβρις είναι το παιδί του θράσους! Κάνουν πως δεν καταλαβαίνουν, πως δεν κυβερνούσαν, σαν να ήταν ωσεί παρόντες. Κατά τη διάρκεια της υπουργικής τους θητείας, το ίδρυμα δεν ήταν υπό την επίβλεψή τους; Τι επικαλούνται; Ότι έδιναν λεφτά χωρίς να ενδιαφέρονται που κατευθύνονται αυτά; Τα υπόλοιπα δημόσια νοσοκομεία ελέγχονται για να πληρώσουν τις εφημερίες, το γενικό λογιστήριο του κράτους έχει εικόνα ποιοι πληρώνονται, ποιοι φoρολογούνται, ποιοι είναι εκεί και εργάζονται και ποιοι όχι. Το ίδιο και οι διοικήσεις των νοσοκομείων. Αυτό δεν είναι σκάνδαλο; Ο κόσμος δεν είναι πια απονήρευτος, όμως. Μετά τη δεκαετία του 1980 έχουν γνώση. Δεν περιμένουν εμάς για να τους πούμε ότι κλέβουν. Υπάρχει, άλλωστε, και η καταπληκτική ομολογία του κ. Πάγκαλου.\nΧρονικά, πριν τη νίκη του ΣΥΡΙΖΑ στις εκλογές δεν θα βρει κάποιος καταγγελίες για σκάνδαλα στην Υγεία. Υπήρξαν φυλακίσεις για φακελάκια ή για διάφορες υπηρεσιακές λαθροχειρίες, αλλά ανακοίνωση κάποιου μεγάλου σκανδάλου δεν υπήρξε. Αυτό πρέπει να το αναδείξουμε αν θέλουμε να μιλάμε πολιτικά.\nΤο συνδικαλιστικό κίνημα έχει μεγάλες ευθύνες από την εποχή, ακόμα, της ευημερίας. Ήξερε τι γινόταν και δεν μίλαγε. Το συνδικαλιστικό κίνημα, όπως εξελίχθηκε μετά τη δεκαετία του 1980 και τους αγώνες για τη δημιουργία εθνικού συστήματος υγείας με πλήρη και αποκλειστική απασχόληση των γιατρών —άλλο μεγάλο ζήτημα—, σιγά σιγά διολίσθησε στην αποδοχή πρακτικών που ευνοούσαν κομπίνες, πολιτικές και οικονομικές. Όταν η ΕΕ με οδηγίες την περίοδο 2002-2003 έθετε το ζήτημα της μείωσης των ωρών εργασίας εβδομαδιαίως των ειδικευμένων γιατρών σε 52-54, θα έπρεπε να περικοπούν και οι εφημερίες που πραγματοποιούσαν ή δήλωναν ότι πραγματοποιούσαν οι γιατροί —οι λεγόμενες πλασματικές εφημερίες, που όταν το 1986 πρωτοεισήχθησαν, ομόφωνα το συνδικαλιστικό όργανο των νοσοκομειακών γιατρών, είχαμε εκφράσει την αντίρρησή μας στον Γεννηματά—, το συνδικαλιστικό κίνημα δέχθηκε την πρόταση του Αβραμόπουλου αντί να προσληφθούν κι άλλοι γιατροί, να δοθούν τεράστιες αυξήσεις ώστε μέσω υποτιθέμενων συλλογικών συμβάσεων με το υπουργείο, που δεν έγιναν ποτέ, να εξαιρούνται συλλογικά από την εφαρμογή της οδηγίας. Αυτό διορθώθηκε πέρυσι με νόμο του ΣΥΡΙΖΑ, μετά από σχεδόν 15 χρόνια.\nΕπιλογή του ΣΥΡΙΖΑ η πολιτική αντιπαράθεση\nΤο ενδεχόμενο να πραγματοποιηθεί μια προεκλογική εκστρατεία που θα περιστρέφεται γύρω από μια ρηχή σκανδαλολογία η οποία δεν θα μπαίνει στην πολιτική ουσία σάς τρομάζει; Το θεωρείται πιθανό;\nΑν αποφασίσουν να κατέβουν σε εκλογές, υποστηρίζοντας ότι οι αποδείξεις της διαπλοκής τους είναι λάσπη στον ανεμιστήρα, θα κάνουν μεγάλο λάθος. Η οργή της ταλαιπωρημένης κοινωνίας που υπέστη την επίθεση των μνημονίων δεν ξεχνιέται. Το αίτημα του κόσμου για απόδοση δικαιοσύνης δεν αποσκοπεί στην πολιτική ομηρία των αντιπάλων του ΣΥΡΙΖΑ. Πρόκειται για ένα αίσθημα δικαίωσης. Αν κάνουν το λάθος να ακολουθήσουν τέτοια προεκλογική τακτική θα είναι ένα μεγάλο δώρο για τον ΣΥΡΙΖΑ. Άλλωστε, αδυνατούν να κάνουν μια επί της ουσίας πολιτική και προγραμματική αντιπαράθεση.\nΣυμφωνώ απόλυτα. Δεν πρέπει ο ΣΥΡΙΖΑ να σταθεί μόνο στα σκάνδαλα. Πρόκειται για μια επιλογή που θα κάνουμε εμείς. Εμείς οφείλουμε να αναδεικνύουμε τα σκάνδαλα και από εκεί και πέρα ο κόσμος έχει νου και γνώση. Οφείλουμε, στον ΣΥΡΙΖΑ, να κάνουμε την επιλογή της πολιτικής αντιπαράθεσης


Οι προτάσεις της ημέρας (30/9/2018) - SPORT FM 89,5\nHome / ΣΤΟΙΧΗΜΑ / Οι προτάσεις της ημέρας (30/9/2018)\nΟι προτάσεις της ημέρας (30/9/2018)\nΘα ξεκινήσουμε με το δυνατό σημείο και το ντέρμπι ανάμεσα σε Ολυμπιακό και ΠΑΟΚ.\nΣπουδαίο κι άκρως σημαντικό το σημερινό ντέρμπι ανάμεσα σε Ολυμπιακό και ΠΑΟΚ, καθώς μπορεί να βρισκόμαστε ακόμη στο ξεκίνημα της σεζόν, ωστόσο η σημερινή αναμέτρηση δεν αποκλείεται να φανεί καθοριστική… Και οι δύο ομάδες μετρούν 4/4 νίκες μέχρι στιγμής, πιστεύουμε όμως πως ο Ολυμπιακός έχει το προβάδισμα σήμερα λόγω έδρας και παράδοσης, μιας και οι Θεσσαλονικείς προβλημάτισαν έντονα μεσοβδόμαδα κόντρα στον Άρη, ακόμη κι αν αγωνίστηκαν με αρκετές αλλαγές, αλλά και στην νίκη τους με την πρωταθλήτρια ΑΕΚ, ήταν κατώτεροι των αντιπάλων της. Ο άσσος του Ολυμπιακού θα αποτελέσει την επιλογή μας λοιπόν.\nΣυνεχίζουμε με Over και το παιχνίδι Κάρντιφ – Μπέρνλι.\nΗ τραγική αμυντική λειτουργία της Κάρντιφ οδηγεί σχεδόν όλα τα παιχνίδια της ομάδας σε πολύ υψηλά σκορ, με το Over 3,5 να έχει επαληθευτεί στα τέσσερα τελευταία σε πρωτάθλημα και Κύπελλο. Δεν περιμένουμε κάποια ιδιαίτερη αλλαγή κόντρα στην επίσης ευάλωτη, Μπέρνλι, το Over 2,5 θα το κρατήσουμε, καθώς έχει τεράστια αξία βάσει της εικόνας των δυο ομάδων.\nΠερνάμε στο Goal/Goal και την αναμέτρηση Φατίμα – Ολιβεϊρένσε.\nΗ εικόνα της Ολιβεϊρένσε δεν έχει αλλάξει καθόλου σε σχέση με πέρσι, παραμένει μια ομάδα που σκοράρει και δέχεται γκολ με χαρακτηριστική ευκολία, με το αμφίσκορο να έχει επαληθευτεί στα πέντε τελευταία παιχνίδια της ανεξαρτήτως έδρας.\nΣήμερα αντιμετωπίζει την Φατίμα για το Κύπελλο Πορτογαλίας, μια ομάδα όπου επίσης αρέσκεται στο επιθετικό παιχνίδι.\nΕπιλογή μας επομένως θα αποτελέσει το Goal/Goal .\nΗ τριάδα μας αποτελείται από το 1Χ της Φιορεντίνα, το 1Χ της Πάρμα και τον άσσο της Αλκμάαρ…


3846 posts • Page 381 of 385 • 1 ... 378, 379, 380, 381, 382, 383, 384, 385\nAuthor: Galthazar7 » Tue Sep 23, 2014 8:08 am\nAuthor: Kuchiki_Byakuya » Mon Sep 29, 2014 11:54 pm\nαπό τα καλύτερα opennings\nAuthor: Kuchiki_Byakuya » Mon Oct 20, 2014 10:52 pm\nAuthor: sid » Tue Oct 21, 2014 6:11 pm\nAuthor: sid » Tue Oct 21, 2014 6:28 pm\nLindemannWeierstrass wrote: Ένα από τα 3 χιτ που είχαμε λιώσει όταν πηγαίναμε 3η - 5η δημοτικού. Όποιος βρει τα άλλα 2 κερδίζει έπαινο.\nAuthor: LindemannWeierstrass » Tue Oct 21, 2014 6:32 pm\nΨαγμένος ο φίλος, αλλά αναφερόμουν σε ξένα της εποχής που ακούγαμε ακόμα και εμείς στα 10 μας.\nAuthor: sid » Tue Oct 21, 2014 6:35 pm\nκάτσε προτελευταία προσπάθεια\nAuthor: LindemannWeierstrass » Tue Oct 21, 2014 6:47 pm\nΝτάξει ίσως να διέφερε από περιοχή σε περιοχή. Αν θες όμως έχω δώσει τις απαντήσεις σε προηγούμενη σελίδα.\nAuthor: sid » Tue Oct 21, 2014 7:03 pm\nδεν θέλω να δεχθώ ότι υπήρξαμε τόσο ρηχοί\nAuthor: Vladimir » Tue Oct 21, 2014 8:10 pm\nRegistered users: Bing [Bot], epadouros, fanisvar, Google [Bot], mhxmhx18037, nikitasmk, tbk, the0newith, ThomT


designmag.gr » Blog Archive » Ετικέττα κρασιού από τον Χρήστο Τριβυζά\nΕτικέττα κρασιού από τον Χρήστο Τριβυζά\nΗ ετικέττα του Chardonnay Μαρκόγιαννη σχεδιάστηκε, από τον Χρήστο Τριβυζά,με στόχο να παρασύρει τον καταναλωτή σε ένα διαδραστικό παιχνίδι αναμνήσεων. Tον προτρέπει, αφού απολαύσει αυτό το εξαιρετικό chardonnay, να διατηρήσει την ανάμνηση της απόλαυσης που ένοιωσε, αναγράφοντας την ημερομηνία επάνω στην ετικέτα και σχεδιάζοντας την φάση της σελήνης κατά την συγκεκριμένη χρονική στιγμή. Έτσι, κάθε φιάλη αποκτά μια γεμάτη σημασία μοναδικότητα που ταξιδεύει τον καταναλωτή της στις ευτυχισμένες στιγμές που πέρασε πίνοντας το περιεχόμενό της.\nΗ επιλογή δίπαχων τυπογραφικών στοιχείων (Garamont) κατά τον σχεδιασμό της ετικέττας τονίζει την διαχρονική αξία και την ιστορία του Κτήματος Μαρκόγιαννη, ενώ το μαύρο χρώμα της παραπέμπει στην σεληνόφωτη νύχτα, υποστηρίζοντας την ιδέα των “φάσεων της σελήνης”.\nΦωτογραφίες Μάριος Θεολόγης/Math Studio\nTags: Chris Trivizas Design, ετικέτα κρασιού, συσκευασία\nΩχ μανα μου! 24-09-2013 18:22\nΝαι, αυτο ακριβως θα κανει ο καταναλωτης μολις το πιει, θα κατσει να ζωγραφιζει φεγγαρια…\nΩραια η ετικετα αλλα τα περι διαδραστικου παιχνιδιου… ψωμια βουτηγμενα σε γαλα!


ΓΚΛΑΝΤΜΠΑΧ - ΛΕΒΕΡΚΟΥΖΕΝ (23/5/20, 16:30) ΣΤΟΙΧΗΜΑ - MatchMoney\n1 - 3 23-05-20\nΓια τον αγώνα ΓΚΛΑΝΤΜΠΑΧ-ΛΕΒΕΡΚΟΥΖΕΝ γράφει ο Ανέστης Ζαχαράκης Ημερομηνία: 03:53 23/05/20\nΗ Γκλάντμπαχ μετέτρεψε την έξοδο στη Φρανκφούρτη σε υγιεινό περίπατο, κέρδισε 3-1 (1’, 7’, 73’ πέν. / 81’) και προσπέρασε τη Λειψία στην 3η θέση.\nΕκανε ορμητικό μπάσιμο και αφού προηγήθηκε 2-0 ήταν τακτικά άψογη, παίζοντας στην κόντρα επίθεση. Απειλήθηκε ελάχιστα και θα μπορούσε να φτάσει σε ακόμη ευρύτερη νίκη, καθώς είχε καλή ευκαιρία στο 21’, δοκάρι με τον Πλεά στο 68’ και έχασε γκολ σε κενή εστία στο 85’ με τον Χόφμαν!\n9-1-1 στα τελευταία 11 ματς εντός έδρας\nΑριστο το κλίμα στην Γκλάντμπαχ δεδομένου ότι τα «πουλάρια» πραγματοποιούν την καλύτερη πορεία τους στο πρωτάθλημα εδώ και 36 χρόνια. Ο Μάρκο Ρόζε με τη δουλειά του εμπνέει εμπιστοσύνη και παρά τον έντονο ανταγωνισμό με Λεβερκούζεν και Λειψία υπάρχει η πίστη ότι στο τέλος θα επιτευχθεί ο στόχος της εξόδου στο Τσάμπιονς Λιγκ.\nΑπό εκεί και πέρα, ο Ρόζε κράτησε χαμηλούς τόνους εν όψει Μπάγερ. Είπε πως μελέτησε το παιχνίδι της με τη Βέρντερ και κατάλαβε ότι η ομάδα του θα χρειαστεί μία πολύ δυνατή εμφάνιση για να την κερδίσει.\nΟσο για τη συνέχεια της σεζόν, ο Γερμανός τεχνικός δήλωσε αισιόδοξος πως θα ολοκληρωθεί κανονικά ακόμη κι αν ανιχνευτούν κι άλλα κρούσματα κορονοϊού σε ομάδες.\nΓνωστές οι απουσίες του κορυφαίου χαφ/στόπερ Ζακάρια (23/2) και του εφεδρικού μπακ/χαφ Τζόνσον (6/0, 3 αλλ.).\nΟ πολύτιμος φορ/εξτρέμ Τιράμ (26/7) έγινε αναγκαστική αλλαγή στη Φρανκφούρτη, ωστόσο ο τραυματισμός του ήταν επιπόλαιος, δεν τίθεται θέμα μη συμμετοχής του.\nΠερισσότερο αβέβαιη είναι η συμμετοχή του κορυφαίου μπακ Μπενσεμπαϊνί (12/5), διότι το Σάββατο ολοκληρώνει έναν μήνα νηστείας για το Ραμαζάνι.\nΠΙΘΑΝΗ 11ΑΔΑ (4-2-3-1): Ζόμερ – Λάινερ, Γκίντερ, Ελβέντι, Μπενσεμπαϊνί – Στρομπλ, Νοϊχάους – Πλεά, Χόφμαν, Τιράμ – Εμπολό.\nΟ Ρόζε στην πραγματικότητα δεν έχει λόγο να αλλάξει κάτι στην 11αδα που έκανε περίπατο στη Φρανκφούρτη. Εχει πάντως αρκετές επιλογές (Στιντλ, Χέρμαν, Κράμερ, Μπένες) αν θελήσει να ανακατέψει την τράπουλα για τακτικούς λόγους. Επίσης για τη θέση του Μπενσεμπαϊνί, που ολοκληρώνει το Ραμαζάνι, υπάρχει και ο πολύπειρος Βεντ.\n14-20-9 η εντός έδρας προϊστορία της Γκλάντμπαχ απέναντι στη Λεβερκούζεν.\nΗ Γκλάντμπαχ μετράει τρεις σερί νίκες επί της Λεβερκούζεν. Τελευταία φορά που έκανε τέσσερις διαδοχικές νίκες εναντίον της ήταν στις αρχές της δεκαετίας του 80′ όταν προπονητής της ήταν ο Γιουπ Χάινκες.\nΑυτήν την στιγμή ο Ρόζε έχει το κορυφαίο ρεκόρ στην ιστορία ανάμεσα στους προπονητές της Γκλάντμπαχ. Το ποσοστό νικών του είναι στο 62% και κερδίζει κατά μέσο όρο ανά αγώνα 2,00 βαθμούς.\nΗ Γκλάντμπαχ έχει τα περισσότερα αμφίσκορα στην κατηγορία, 18/26.\nΗ Γκλάντμπαχ έχει δεχθεί 21 γκολ στο β’ μέρος και μόνο 10 στο α’.\nΣαν να μην μεσολάβησε διακοπή για τη Λεβερκούζεν, με κεκτημένη ταχύτητα από τον… Μάρτιο συνέτριψε 4-1 (28’, 33’, 61’, 78’ / 30’) τη Βέρντερ.\nΕιδικά στο δεύτερο μέρος υπήρχαν στιγμές που έκανε ό,τι ήθελε στο γήπεδο και θα μπορούσε να ανεβάσει ακόμη περισσότερο το δείκτη του σκορ.\nΔύο γκολ ο ηγέτης Χάβερτς χωρίς καν να πιάσει υψηλά στάνταρ απόδοσης. Αφησε υποσχέσεις ο 17χρονος εξτρέμ Βιρτς, που έκανε ντεμπούτο.\nΑήττητη 11 επίσημα ματς με απολογισμό 10-1-0!\nΠαίζει το καλύτερο ποδόσφαιρο στη χώρα μετά τις Μπάγερν και Ντόρτμουντ και έχει πλέον βάλει πλώρη για την τρίτη θέση. Βλέπει λοιπόν το ντέρμπι με την Γκλάντμπαχ ως τη μεγάλη της ευκαιρία για να την προσπεράσει.\n«Η ομάδα είναι καλή κατάσταση. Ηταν πριν τη διακοπή, είναι και τώρα», δήλωσε με αυτοπεποίθηση ο τεχνικός Πέτερ Μπος, που μέχρι στιγμής χειρίζεται άψογα το εξαιρετικό ρόστερ της Μπάγερ.\nΚαμία νέα απώλεια. Πάλι έξω ο αρχηγός/μπακ Λ. Μπέντερ (17/2) και ο σημαντικός φορ Φόλαντ (22/9).\nΠΙΘΑΝΗ 11ΑΔΑ (4-2-3-1): Χραντέσκι – Βάιζερ, Ταπσόμπα, Σβεν Μπέντερ, Σινκγκράβεν – Αράνγκις, Ντεμιρμπάι – Μπελαράμπι, Αμίρι, Ντιαμπί – Χάβερτς.\nΕχει πολλές επιλογές ο Μπος. Αν θελήσει να κάνει έναν τόνο πιο αμυντική την ομάδα του μπορεί να βάλει δίπλα στον Αράνγκις τον Μπαουμγκάρτλινγκερ. Στους εξτρέμ αυτή τη φορά μάλλον θα προτιμηθεί ο έμπειρος Μπελαράμπι αντί του 17χρονου Βιρτς, ο οποίος βέβαια τα πήγε περίφημα στη Βρέμη. Υποψήφιος πάντα για τους εξτρέμ είναι και ο Μπέιλι, ενώ πίσω από τον Χάβερτς τη θέση του Αμίρι διεκδικεί ο Παουλίνιο.\nΣε 75 ματς της Λεβερκούζεν με την Γκλάντμπαχ σε επίπεδο Μπουντεσλίγκα έχουν μπει 249 γκολ, δηλαδή 3,3 κατά μέσο όρο!\n26 γκολ έχει βάλει η Λεβερκούζεν στο β’ γύρο, εκ των οποίων τα 22 στο open play!\nΟ Χάβερτς έχει σκοράρει έξι γκολ στο β’ γύρο, λιγότερα μόνο από τους Χάαλαντ και Λεβαντόφσκι.\nΗ Λεβερκούζεν έχει τα καλύτερα στατιστικά στην κατηγορία μετά την Μπάγερν σε τελικές (15 κατά μέσο όρο) και κατοχή (62,68%).\nΠολύ μεγάλο ντέρμπι ανάμεσα σε δύο άμεσες διεκδικήτριες ενός εισιτηρίου στο Τσάμπιονς Λιγκ. Αμφότερες ήταν εξαιρετικές στην πρεμιέρα τους μετά τη δίμηνη απραξία.\nΗ Γκλάντμπαχ έχει πιο άμεσο στιλ παιχνιδιού, καλύτερη αμυντική συνοχή και γερή έδρα (όσο ισχύει πλέον αυτό χωρίς θεατές). Η Λεβερκούζεν κρατάει περισσότερο την μπάλα, είναι μανούλα στο ανοιχτό γήπεδο και η ποιότητά της επιθετικά πραγματικά δεν έχει ταβάνι.\nΞεκάθαρα το πιο αμφίρροπο σταύρωμα της αγωνιστικής. Προσωπικά δεν μπορώ να κρύψω τη συμπάθειά μου στη νεανική, φρέσκια και πολύ όμορφη στο μάτι Λεβερκούζεν. Από την άλλη όμως δεν μπορώ και να παραγνωρίσω ότι η Γκλάντμπαχ με τον Ρόζε κάνει φέτος σούπερ σεζόν και είναι πιο σοβαρή και σταθερή από ποτέ.\nΡίσκο στην ισοπαλία, στο 3,90 στην Stoiximan.\nΦύσει επιθετική ομάδα η Λεβερκούζεν, πάντα για τη νίκη παίζει στην έδρα της η Γκλάντμπαχ. Παραδοσιακά γεμάτα γκολ τα μεταξύ τους ματς. Λογικό ότι το αμφίσκορο δεν προσφέρεται ούτε καν στο 1,50.\nΠιο έξυπνη ιδέα το ενδεχόμενο να παρουσιαστεί οποιαδήποτε στιγμή κατά τη διάρκεια του ματς το σκορ 1-1. Το πιθανότερο είναι πως το παιχνίδι θα παιχθεί στα ίσα, θα είναι αμφίρροπο και δεν θα κυριαρχήσει απόλυτα κάποια ομάδα. Στο 2,10 στην Stoiximan.\nΣτην Γκλάντμπαχ το σκοράρισμα μοιράζεται στην τριπλέτα Πλεά (9), Τιράμ (7), Εμπολό (7). Στη Λεβερκούζεν μετά τον τραυματισμό του Φόλαντ τα πράγματα είναι πιο ξεκάθαρα. Ο Μπος χρησιμοποιεί στην κορυφή τον Χάβερτς και ο 20χρονος άσος έχει ανεβάσει κατακόρυφα την απόδοσή του μέσα στο 2020. Οι αποδόσεις όμως στην περίπτωσή του είναι διαβασμένες.\nΙσως αξίζει να στραφούμε σε έναν άλλο νεαρό της Μπάγερ. Ο Μούσα Ντιαμπί μεταγράφηκε από την Παρί το καλοκαίρι και με τις εμφανίσεις που πραγματοποιεί φέτος έχει ήδη κεντρίσει το ενδιαφέρον ομάδων της Πρέμιερ. Εχει σκοράρει τέσσερα γκολ στην Μπουντεσλίγκα και στο ματς με τη Βέρντερ ήταν εξαιρετικός έχοντας δύο ασίστ.\nΣτο 3,75 στην Interwetten το anytime του Γάλλου εξτρέμ, ο οποίος μπορεί να γίνει πολύ επικίνδυνος στις αντεπιθέσεις.\nΑ' ΓΕΡΜΑΝΙΑΣ 2009/2010 1 - 1 2010/2011 1 - 3 2011/2012 2 - 2 2012/2013 3 - 3 2013/2014 0 - 1 2014/2015 3 - 0 2015/2016 2 - 1 2016/2017 2 - 1 2017/2018 1 - 5 2018/2019 2 - 0


Αποζημίωση 572.000 ευρώ σε ηλικιωμένη που έμεινε ανάπηρη μετά από επέμβαση. - Νομικό Περιοδικό Τροχαίου και Ασφαλιστικού Δικαίου-Τράπεζα Νομικών Πληροφοριών - Esd\nΑρχική Νομολογία Ανακοινώσεις Αποζημίωση 572.000 ευρώ σε ηλικιωμένη που έμεινε ανάπηρη μετά από επέμβαση.\nΑποζημίωση 572.000 ευρώ σε ηλικιωμένη που έμεινε ανάπηρη μετά από επέμβαση.\nΔεκτή έκανε το Πολυμελές Πρωτοδικείο Θεσσαλονίκης αγωγή που κατέθεσε μία γυναίκα 71 ετών, η οποία έμεινε ανάπηρη ύστερα από χειρουργική επέμβαση, στην οποία υποβλήθηκε για καρκίνο που λανθασμένα διαγνώστηκε. Το δικαστήριο, με την υπ’ αριθμόν 16591/2015 απόφαση, επιδίκασε στην ηλικιωμένη ως αποζημίωση το ποσό των 572.000 ευρώ και επέβαλε στους εναγόμενους μέρος των δικαστικών εξόδων (ορίζοντας το ποσό των 28.000 ευρώ). Η απόφαση είναι άμεσα εκτελεστή για το ποσό των 250.000 ευρώ.\nΚαρδιακή Ανακοπή απότοκη του τροχαίου ατυχήματος - Αποζημίωση επί Μονίμου Αναπηρίας και Ηθική Βλάβη στον τραυματισθέντα και μετέπειτα Θανόντα


Πύργος: Σήμερα η μεγάλη εκδήλωση για τις «Ενεργειακές Εξελίξεις» - Ilia.news\nΠύργος: Σήμερα η μεγάλη εκδήλωση για τις «Ενεργειακές Εξελίξεις»\nΑΠΟ ΤΟ ΕΠΙΜΕΛΗΤΗΡΙΟ ΗΛΕΙΑΣ ΣΕ ΣΥΝΕΡΓΑΣΙΑ ΜΕ ΤΟ ΤΕΕ ΔΥΤ. ΕΛΛΑΔΟΣ ΤΗΝ Π.Ε. ΗΛΕΙΑΣ ΚΑΙ ΤΟΝ ΣΥΝΔΕΣΜΟ ΕΠΙΧΕΙΡΗΣΕΩΝ\nγια τις «Ενεργειακές Εξελίξεις»\n– ΥΔΡΟΓΟΝΑΝΘΡΑΚΕΣ ΚΑΤΑΚΟΛΟΥ\n– ΕΞΟΙΚΟΝΟΜΩ ΚΑΤ. ΟΙΚΩΝ\n– ΑΕΙΦΟΡΙΚΗ ΠΑΡΑΓΩΓΗ ΚΑΛΛΙΕΡΓΕΙΩΝ\n– «ΕΥΦΥΗ ΔΙΚΤΥΑ»\nΠραγματοποιείται σήμερα το απόγευμα στις 6.30 η μεγάλη και ιδιαιτέρως ενδιαφέρουσα εκδήλωση με θέμα τις «Ενεργειακές Εξελίξεις», που συνδιοργανώνεται από το Επιμελητήριο Ηλείας, το Τεχνικό Επιμελητήριο Δυτ. Ελλάδος, την Περιφερειακή Ενότητα Ηλείας και τον Σύνδεσμο Επιχειρήσεων και Βιομηχανιών Πελοποννήσου και Δυτ. Ελλάδας.\nΗ εκδήλωση που θα γίνει στο Συνεδριακό Κέντρο της Π.Ε. Ηλείας στον Πύργο είναι στο πλαίσιο του «Δικτύου Forum Ανάπτυξης 2017» της εβδομαδιαίας οικονομικής εφημερίδας «Σύμβουλος Επιχειρήσεων» και οι βασικές ομιλίες έχουν ως εξής:\nΙωάννα Νίκου, Επιτελική Δομή ΕΣΠΑ, Υπουργείου Ενέργειας\nΘέμα: «Εξοικονομώ κατ’ Οίκον II»\nΚωνσταντίνος Κίττας, Καθηγητής Πανεπιστημίου Θεσσαλίας – Τμήμα Γεωπονίας,\nΕιδικότερα στο θέμα του κ. Κίττα για τις τεχνολογίες αειφορικής παραγωγής καλλιεργειών σε χώρες της Μεσογείου, θα παρουσιασθούν σύγχρονες τεχνολογίες και τεχνικές του τομέα της Γεωργικής Μηχανικής που έχουν ως στόχο τον ευφυή έλεγχο, την διαχείριση αειφορικών θερμοκηπίων και την εξοικονόμηση ενέργειας στην περιοχή της Μεσογείου. Πιο συγκεκριμένα θα γίνει σύντομη περιγραφή των συτημάτων κλιματισμού των σύγχρονων θερμοκηπίων καθώς και τεχνολογιών και τεχνικών μείωσης των εισροών ενέργειας και χημικών στο οικοσύστημα θερμοκήπιο.\nΤέλος, θα γίνει σύντομη αναφορά στο «διχτυοκήπιο» και τις τεχνολογίες του. Πρόκειται για κατασκευή θερμοκηπιακού τύπου με υλικό κάλυψης δίχτυ σκίασης ή εντομοστεγανότητας και αποτελεί ένα νέο σύστημα παραγωγής καλλιεργειών υπό κάλυψη που επεκτείνεται συνεχώς στις περιοχές της Μεσογείου ενόψει κλιματικής αλλαγής.\nΤο προγραμμα «Εξοικονομώ Κατ’ Οίκον II» συνίσταται στην παροχή κινήτρων για παρεμβάσεις εξοικονόμησης ενέργειας στον οικιακό κτιριακό τομέα, με στόχο την μείωση των ενεργειακών αναγκών.\nΟ Πρόεδρος του ΕΒΕ κ. Κώστας Νικολούτσος με δήλωσή του έχει ήδη τονίσει την σημασία της συγκεκριμένης εκδήλωσης ενώ επισημαίνει ότι εγκαινιάζεται παράλληλα και σοβαρή συνεργασία με το ΤΕΕ. Πρόσθεσε ακόμη ότι:\n«Ως Επιμελητήριο Ηλείας πιστεύουμε ότι όλοι οι τομείς της ενέργειας, έχουν και παρόν και μέλλον για την περιοχή μας. Τόσο η παραγωγή υδρογονανθράκων, όσο και η εξοικονόμηση ενέργειας είναι τομείς που ο τόπος μας πρέπει να τους αγκαλιάσει. Μέσα από τις δράσεις αυτές, δύναται να προκύψει έντονη επιχειρηματική δραστηριότητα από την οποία θα βελτιωθεί αρκετά ο τρόπος ζωής των συμπολιτών μας.\nΠροηγούμενο άρθροΣκύλος δάγκωσε 2χρονη στο πλοίο που εκτελούσε το δρομολόγιο Κυλλήνη – Ζάκυνθο


ΑΝΑΝΑΣ ΚΑΡΑΜΕΛΙΖΕ ΜΕ ΠΑΓΩΤΟ - Chef στον Αέρα\nΑΝΑΝΑΣ ΚΑΡΑΜΕΛΙΖΕ ΜΕ ΠΑΓΩΤΟ\nΠΡΩΤΗ ΠΡΟΒΟΛΗ: 23/04/2012\nAπό τον chef Διονύση Αλέρτα\nΗμερομηνία Προβολής: 23/4/2012 – Πατήστε εδώ για να δείτε το video\n1 λίτρο χυμό ανάνα\n1 φρέσκο ανάνα\nΠαγωτό στρατσιατέλα Carte D’or\nΚόβουμε το κοτσάνι του ανανά με πριονωτό μαχαίρι. Ξεφλουδίζουμε εξωτερικά και αφαιρούμε το “δαχτυλίδι” στο κέντρο του που είναι ξυλώδες και δεν τρώγεται.\nΚόβουμε τον υπόλοιπο ανανά σε μεγάλα κομμάτια όσο γίνεται ισομεγέθη.\nΣε ρηχή κατσαρόλα ή σε βαθύ τηγάνι με καπάκι βάζουμε λίγη από τη ζάχαρη και περιμένουμε να λιώσει. Μόλις ξανθύνει λίγο προσθέτουμε σιγά σιγά και την υπόλοιπη μέχρι να χρησιμοποιήσουμε και τα 300 γραμμάρια προσέχοντας να μη σκουρύνει πολύ και καεί γιατί θα μας πικρίσει. Πάντα ανακατεύουμε με ξύλινη κουτάλα και ποτέ με πλαστική, γιατί μπορεί να λιώσει από τις πολύ υψηλές θερμοκρασίες.\nΜόλις λιώσει όλη η ζάχαρη και καραμελώσει ομοιόμορφα προσθέτουμε προσεκτικά το χυμό ανανά και ανακατεύουμε. Ανοίγουμε με ένα μαχαίρι το λοβό βανίλιας στη μέση, κατα μήκος και τον βάζουμε στο τηγάνι με το χυμό ανανά και την καραμέλα. Μπορούμε να αντικαταστήσουμε τη βανίλια με κάρδαμο, αστεροειδή γλυκάνισο ή άλλα μυρωδικά που μας αρέσουν.\nΠροσθέτουμε μέσα και τα κομμάτια του ανανά και καπακώνουμε την κατσαρόλα αφήνοντας να ποσαριστεί σε χαμηλή φωτιά για μιάμιση ώρα. Αν η καραμέλα έχει σκληρύνει ελαφρώς μην ανησυχήσετε γιατί θα ξαναλιώσει. Εναλλακτικά αν δεν έχουμε καπάκι, σκεπάζουμε την κατσαρόλα με αλουμινόχαρτο. Στο τέλος θα μοιάζει με γλυκό του κουταλιού και μπορεί να διατηρηθεί για περίπου 20 μέρες στο ψυγείο.\nΣερβίρουμε σε ωραίο πιάτο με μια μπάλα παγωτό στρατσιατέλα. Περιχύνουμε με σιρόπι από το τηγάνι αν θέλουμε επιπλέον γλύκα!\nΚΑΡΥΔΟΠΙΤΑ ΜΕ ΦΡΕΣΚΟ ΤΥΡΙ ΚΡΕΜΑ\nΜΠΙΣΚΟΤΑ ΚΑΝΕΛΛΑΣ ΜΕ ΣΙΡΟΠΙ ΑΓΑΥΗΣ


ΠΑΙΔΕΙΑ - PAIDEIA: Της γλώσσας ο καημός\nΤης γλώσσας ο καημός\nΟμολογώ ότι δεν περίμενα τόσες, και στην πλειονότητά τους θετικές, αντιδράσεις στο προηγούμενο σημείωμά μου για την ελληνική γλώσσα. «Εδώ ο κόσμος χάνεται κι εσύ μας μιλάς για τη γλώσσα;» θα περίμενα να μου πουν όλοι. Ναι, επειδή ο κόσμος χάνεται, από κάπου πρέπει να πιαστούμε. Και αυτό το «κάπου» βρίσκεται στην πανάρχαια παράδοσή μας. Στην ιστορία μας, στον πολιτισμό μας, στη γλώσσα μας. Και αν πιαστούμε γερά από αυτά, πιο εύκολα θα ξεπεράσουμε άλλα εμπόδια, καθώς θα συνηθίσουμε να συμπεριφερόμαστε σωστά στον ιδιωτικό, αλλά κυρίως στον δημόσιο βίο μας.\nΠολύ σωστά έχει παρατηρήσει ένας από τους σχολιαστές του προηγούμενου σημειώματός μου ότι τελικά φταίμε όλοι για τη σημερινή κατάντια μας. Πρώτα πρώτα οι πολιτικοί μας, αλλά και εμείς οι πολίτες. Τίποτα δεν γίνεται χωρίς τη συμμετοχή ή την ανοχή όλων μας. Εμείς τους ψηφίζουμε, εμείς τους κάνουμε πρωθυπουργούς, υπουργούς, νομάρχες, δημάρχους, εμείς τους ζητάμε να παρανομήσουν για χάρη μας, όταν δεν το κάνουν για λογαριασμό τους. Ο αντιπρόεδρος της κυβέρνησης κ. Θ. Πάγκαλος είπε πρόσφατα: «Όλοι μαζί τα τρώγαμε». Σωστά, αλλά όταν ένα κορυφαίο στέλεχος της κυβέρνησης ομολογεί ότι και εκείνος τα έτρωγε, έπρεπε την ίδια στιγμή να έχει παραιτηθεί. Κι όμως, αυτή η ομολογία του πέρασε σχεδόν απαρατήρητη, κάτι σαν ανέκδοτο.\nΤώρα, σε ό,τι έχει σχέση με την κακοποίηση της ελληνικής γλώσσας, θα συμφωνήσω ότι φταίνε και οι δημοσιογράφοι. Αλλά – το τόνιζα και στο σημείωμά μου – κυρίως όσοι εκφράζονται μέσα από την τηλεόραση, το ραδιόφωνο και τα κουτσομπολίστικα έντυπα. Στις πολιτικές εφημερίδες δεν θα δείτε τέτοιους σολοικισμούς και ασυνταξίες. Ίσως γιατί υπάρχει και ο διορθωτής, που συνήθως είναι φιλόλογος.\nΑλλά κοιτάξτε τι γίνεται και στους δρόμους. Το ανθοπωλείο έχει γίνει flower shop, το κρεοπωλείο meat market, το βιβλιοπωλείο book shop και πάει λέγοντας. Ακόμα και το ποδοσφαιρικό πρωτάθλημα της κάποτε Α’ Εθνικής έχει γίνει αγγλόφωνο: Super League. Δηλώνουμε Ελληναράδες, αλλά ρουφάμε αμάσητο ό,τι έρχεται από το εξωτερικό. Οι ραδιοτηλεοπτικοί αστέρες κάνουν break, είναι πολύ cool ή είναι στα high τους.\nΓι’ αυτό, όσο και αν διαφωνούν κάποιοι, εγώ θα επιμένω μαζί με τη Γαλλίδα ελληνίστρια Ζακλίν ντε Ρομιγί ότι η σωστή διδασκαλία της ελληνικής γλώσσας, με βάση την αρχαία ελληνική, είναι απόλυτα αναγκαία. Αν θέλουμε να συνεχίσουμε να λεγόμαστε Έλληνες, να σκεπτόμαστε σωστά και να ενεργούμε δημιουργικά.\nΑναρτήθηκε από KAPISTRI στις 6:30 μ.μ.\nΚύμα φυγής από το δημόσιο\nΕρευνα για τον αριθμό των φοιτητών που παίρνουν κά...\nΣυγκέντρωση διαμαρτυρίας αδιόριστων εκπαιδευτικών


Τώρα ήταν η ψίχα... ύστερα θα είναι η τρίχα : ΟΡΘΟΔΟΞΙΑ\n12/11/2009 26/12/2019 orthodoxia.grΚάντε ένα σχόλιο για Τώρα ήταν η ψίχα… ύστερα θα είναι η τρίχα\nΤώρα ήταν η ψίχα… ύστερα θα είναι η τρίχα\nΜια ψίχα που έπεσε από ένα διερχόμενο πουλί\nοδήγησε το πείραμα στο CERN σε νέα αποτυχία!!!\nΈνα κομματάκι ψωμιού τύπου μπαγκέτας, που σύμφωνα με τους επιστήμονες έπεσε από διερχόμενο πουλί ήταν η αιτία για να υπερθερμάνει και να σταματήσει ξανά τον επιταχυντή του CERN, τη στιγμή που οι επιστήμονες είχαν ξεκινήσει τη σταδιακή επαναλειτουργία του. Το περιστατικό αυτό έγινε στις 3 Νοεμβρίου σύμφωνα με την ανακοίνωση του Ευρωπαϊκού Κέντρου Πυρηνικών Ερευνών προκαλώντας βραχυκύκλωμα σε μια εξωτερική ηλεκτρική εγκατάσταση που εξυπηρετεί τους τομείς 7-8 του επιταχυντή μ’ αποτέλεσμα την εκ νέου διακοπή του!!!\nΥπενθυμίζουμε ότι ο πολυδιαφημιζόμενος επιταχυντής –πρόκληση για ολάκερη την ανθρωπότητα- που επιχειρεί πειράματα παρόμοια μ’ αυτά της πάλαι ποτέ Ατλαντίδας είχε τεθεί εκτός λειτουργίας πέρυσι τον Σεπτέμβριο λόγω σοβαρής τεχνικής βλάβης από διαρροή υγρού ηλίου. Καλέ μου επιστήμονα, γιατί δεν θέλεις να παραδεχθείς ότι με την πολύπλευρη αυτή διαδικασία του διαπλανητικού οργάνου τα έχετε κάνει μπάχαλο. Τώρα ήταν η ψίχα, ύστερα θα είναι η τρίχα… Καλέ μου επιστήμονα, σταμάτα πια. Η μαγνητική αυτή τροχιά του ουρανού, η τροχιά της ελπίδος δεν θα σ’ αφήσει πια να κάνετε τα πειράματά σας. Ασχοληθείτε λοιπόν με κάτι χρήσιμο για την ανθρωπότητα για να δικαιολογήσετε και τα χρήματα που λαμβάνετε. Δημιουργήστε σταθερές και υγιείς δουλειές, ώστε να έχει δουλειά ο άνθρωπος και οι τροφές να είναι γνήσιες. Είναι καιρός να γυρίσετε πια σελίδα. Πάψτε να σπείρετε θανατηφόρους ιούς στον πλανήτη. Τόσο τυφλοί είστε, τέλος πάντων, που δεν βλέπετε τις μεγάλες αλλαγές; Φέρετε τεράστια ευθύνη για τα μεγάλα περιβαλλοντολογικά προβλήματα που αντιμετωπίζει ο πλανήτης. Ή μήπως δεν είναι έτσι;\nΚαλέ μου επιστήμονα, έφθασε η ώρα να συντονιστείς στη συχνότητα του ουρανού. Να συμμορφωθείς μαθαίνοντας από την απληστία των προγόνων σου επιστημόνων και τη βαριά τιμωρία τους. Να κατανοήσεις μέχρι πού φθάνουν τα όρια του ανθρώπου. Δώσε λοιπόν ένα τέλος στα τερτίπια σου. Πάψε να εργάζεσαι με στόχο το εύκολο χρήμα και τη δαιμονική εφήμερη δόξα, γιατί ήδη η ρομφαία του ουράνιου Πατέρα σε σημαδεύει. Πέρυσι, ο Κύριος σας έδωσε ένα ηχηρό χτύπημα με το καταστήσει το περίφημο όχημα σας, αυτό που ονομάζεται «επιταχυντή» άχρηστο και ακίνδυνο. Αν και ο ουρανός ήλπιζε πως το ηχηρό χτύπημα θα σας συνετίσει εν τούτοις συνεχίζετε να επιμένετε… Να προσπαθείτε να παραβιάσετε το άβατο του τριαδικού Θεού. Τώρα όμως, δεν μπορείτε. Ο ουρανός διέγνωσε την απληστία σας και έλαβε τα ανάλογα μέτρα προστασίας.\nΆγγελοι Κυρίου παιανίζουν ήδη, πως το νέο γιγάντιο μαγνητικό πεδίο του Κυρίου προστατεύει ολάκερο τον πλανήτη. Φέρνει και πάλι την ελπίδα και τα χαμόγελα στον απελπισμένο άνθρωπο. Και διαλαλεί ο ουρανός πως η ώρα της δοκιμασίας για τον άνθρωπο δεν ήρθε ακόμη. Δεν υπάρχει πλέον φόβος από τις περιβαλλοντολογικές αλλαγές. Ο Κύριος μας τα έχει έτσι φτιαγμένα, ώστε η γη να πάρει πάλι την υπέροχη ομορφιά της και να ακτινοβολεί ως στολίδι στο σύμπαν. Θα μου πείτε βέβαια. Τι είναι αυτά που λες; Δεν βλέπεις πως πεθαίνουν άδικα γυναικόπαιδα. Καλέ μου άνθρωπε, μη νομίζεις πως ο Κύριος δεν τα ξέρει αυτά που γίνονται. Τα ξέρει και δεν εκδικείται αλλά προσπαθεί να συμμορφώσει τους άπληστους επιστήμονες και αυτούς τους εμπόρους με τα ναρκωτικά. Τα σκευάσματα αυτά συνέβαλαν ούτως ώστε πολλοί να βγουν από το σωστό δρόμο… Οι άνθρωποι κατάντησαν να είναι όλοι ανώμαλοι. Ε! άνθρωπε, και ιδιαίτερα εσύ καλέ μου επιστήμονα, αν ήξερες τη μεγάλη αγάπη του Θεού Πατέρα μας θα έκανες κωλοτούμπες από τη χαρά σου. Η αγάπη του αυτή καθάρισε το χώμα που πατάς… και είχες μολύνει με τα επιστημονικά σου τερτίπια. Στρατιές αγγέλων καθαρίζουν τώρα σιγά-σιγά και τα ύδατα. Μπαίνουμε στη μαγνητική τροχιά της ελπίδας, στην οποία για να ενταχθείς χρειάζεται να ανακαλύψεις τη «βενζίνη» του Θεού… Αυτή η «βενζίνη» θα καθαρίσει τα αυτιά σου, ώστε να μπορέσεις να αφουγκράζεσαι και εσύ, επιστήμονα του CERN, τον Κύριό μας Ιησού Χριστό, τον Κύριο του Αμπελώνος που λέγεται πλανήτης Γη, μέσα στον οποίο οφείλεις να εργάζεσαι και εσύ για να λάβεις το μισθό σου τόσο στην εφήμερη αυτή ζωή, όσο και στην αιώνια εκεί όπου ο οικοδεσπότης Κύριος μας περιμένει.\nΣ’ ακούω να ρωτάς ποια είναι η «βενζίνη» τούτη; Ταπείνωση τι λέμε στην Ορθόδοξη Εκκλησία και τις πηγές που αναβλύζει τις ονομάζομε «ελεημοσύνη». Μόνο αυτή θα σε κάνει να ακούσεις, καλέ μου επιστήμονα, τον Κύριο που τώρα σου λέγει: «Αμήν λέγω υμίν. Εγώ το Α, εγώ και το Ω. Θέλω να στείλω το διάγγελμα αυτό στον πλανήτη Γη. Ο Πατήρ μου είναι αυτόν τον καιρό λίγο αναστατωμένος με τα τελευταία επιστημονικά τερτίπια. Όμως, επειδή εγώ και ο Πατήρ μου είμαστε ένα, αναγγέλλω τη χαρμόσυνη είδηση ότι ο τροχός της μαγνητικής προστασίας έγινε τώρα, με τρεις διασταυρωμένες ουράνιες επιβλέψεις για τον άνθρωπο. Γίνεται συνένωση της δύναμης του τριαδικού δόγματος. Είναι ένα είδος ουράνιου τόξου. Καλοί μου άνθρωποι, συνέλθετε και αφήστε τα ζώα ελεύθερα. Αφήστε τον υδάτινο βυθό ήσυχο. Οι σήραγγες δεν πάνε πουθενά». Αμήν.\nΠηγή: ΣΤΥΛΟΣ ΟΡΘΟΔΟΞΙΑΣ ΝΟΕΜΒΡΙΟΣ 2009\nΠροηγούμενο Άρθρο Προηγούμενο άρθρο: Το MEGA στο εδώλιο, οι Χριστιανοί στο πόδι\nΕπόμενο Άρθρο Επόμενο άρθρο: Πανθρησκεία, τέκνα κατάρας και ο επερχόμενος Αρμαγεδών


Λιμάνι των Κουφονησίων: Ενοικιαζόμενα για διακοπές | HomeAway\nΛιμάνι των Κουφονησίων: Βρείτε τις καλύτερες επιλογές τουριστική κατοικίας για τις διακοπές σας.\nΛιμάνι των Κουφονησίων: Πού να μείνετε;\nΛιμάνι των Κουφονησίων: Στις καταχωρίσεις των καταλυμάτων μας για το 2020, θα βρείτε 576 διαφορετικά εξοχικά σπίτια. Από 145 Οικίες έως 121 Διαμερίσματα, επιλέξτε το ιδανικό κατάλυμα για τις διακοπές σας ή για ένα σαββατοκύριακο. Με τη HomeAway θα νιώθετε όπως στο σπίτι σας.\nΜπορώ να νοικιάσω Οικίες σε Λιμάνι των Κουφονησίων;\nΝαι, φυσικά. Η HomeAway προσφέρει 145 Οικίες σε Λιμάνι των Κουφονησίων. Άλλοι δημοφιλείς τύποι ενοικιαζόμενων καταλυμάτων σε Λιμάνι των Κουφονησίων περιλαμβάνουν:\nΜπορώ να βρω κατάλυμα διακοπών σε αυτόν τον προορισμό (Λιμάνι των Κουφονησίων) με την επιλογή: πισίνα;\nΝαι, μπορείτε να διαλέξετε το κατάλυμα διακοπών που προτιμάτε με αυτήν την επιλογή (πισίνα) ανάμεσα στα 200 τουριστικά καταλύματά μας σε Λιμάνι των Κουφονησίων. Χρησιμοποιήστε τη μπάρα αναζήτησής μας για να αποκτήσετε πρόσβαση στα διαθέσιμα self catering καταλύματα.\nΜπορώ να κλείσω ένα κατάλυμα για διακοπές απευθείας online ή αμέσως κοντά σε Λιμάνι των Κουφονησίων;\nΝαι, η HomeAway προσφέρει μια επιλογή 575 διαθέσιμων τουριστικών καταλυμάτων για απευθείας κράτηση online και 305 για άμεση κράτηση κοντά σε Λιμάνι των Κουφονησίων. Μην περιμένετε, ρίξτε μια ματιά στα self-catering καταλύματά μας μέσω της μπάρας αναζήτησής μας και ετοιμαστείτε για το επόμενό σας ταξίδι σε Λιμάνι των Κουφονησίων!


Αγία Βαρβάρα: Στη φυλακή ο 74χρονος για τη δολοφονία της συζύγου του | Huli\nHuli / Ειδήσεις / Αγία Βαρβάρα: Στη φυλακή ο 74χρονος για τη δολοφονία της συζύγου του\nΑγία Βαρβάρα: Στη φυλακή ο 74χρονος για τη δολοφονία της συζύγου του\nΔημοσιεύθηκε: 08 Ιουν 2021, 14:38 0\nΜία ακόμα καταγγελία βιασμού και ξυλοδαρμού βλέπει το φως της δημοσιότητας. Θύμα φέρεται να είναι μία 50χρονη γυναίκα στα Πετράλωνα Αττικής , η οποία εργάζεται ως... 19 Ιουν 2021, 23:33\nΕνας 31χρονος αστυνομικός συνελήφθη το πρωί του Σαββάτου 19 Ιουνίου στην Αγία Παρασκευή στην Αττική κατηγορούμενος για ληστείες κατ΄εξακολούθηση και παράβαση του... 19 Ιουν 2021, 21:37\nΝέα στοιχεία αναφορικά με την υπόθεση δολοφονίας της άτυχης Καρολάιν στα Γλυκά Νερά βλέπουν το φως της δημοσιότητας, ανατρέποντας στην ουσία όσα γνώριζαν μέχρι... 17 Ιουν 2021, 11:21\nΣτη φυλακή οδηγήθηκε μετά την απολογία του ο 74χρονος που ομολόγησε ότι πυροβόλησε και σκότωσε την εν διαστάσει σύζυγο του, στην Αγία Βαρβάρα πριν από λίγες ημέρες.\nΑνακριτής και εισαγγελέας αποφάσισαν την προσωρινή κράτηση του κατηγορούμενου για τα αδικήματα της ανθρωποκτονίας από πρόθεση, της οπλοφορίας και της οπλοχρησίας. Σύμφωνα με πληροφορίες ο 74χρονος κατέθεσε υπόμνημα και απολογήθηκε για περίπου 3 ώρες, επαναλαμβάνοντας όσα είπε προανακριτικά.\nΗ απολογία του 74χρονου\nΤις γεμάτες ένταση στιγμές που είχε με το θύμα περιέγραψε τη Δευτέρα στους αστυνομικούς ο 74χρονος: «Από το 1960 ο πατέρας μου λειτουργούσε καθαριστήριο, το οποίο λόγω οικονομικών προβλημάτων του 1980 το έγραψα στο όνομα της συζύγου μου. Εγώ δούλευα στο κατάστημα αυτό και εκείνη βοηθούσε. Από το 1990 επεκτείναμε τη δουλειά μας με καθαρισμό χαλιών. Το 2003 αγοράσαμε ένα οικόπεδο στην Αγία Βαρβάρα με δάνειο και χτίσαμε πενταώροφη πολυκατοικία ώστε να έχουν από ένα διαμέρισμα τα παιδιά μας και τα υπόλοιπα να χρησιμοποιηθούν ως αποθήκη για τα χαλιά.\nΠληρώνω όλες τις δόσεις του δανείου έως τον Ιανουάριο του 2018, όταν εκείνη πήρε σύνταξη και τα ήθελε όλα δικά της. Εκείνη αρνείται να γράψει το κατάστημα στο όνομα μου, ενώ είχε διάφορες εξωσυζυγικές σχέσεις. Αρνούνταν την επικαρπία στην κόρη μου από το πρώτο γάμο και δεν την άφησε να φτιάξω διαμέρισμα της, καθώς η πολυκατοικία ήταν και στο δικό της όνομα. Το 2012 έδιωξε την κόρη μου, η οποία δούλευε και εκείνη στο καθαριστήριο μας και προσέλαβε άνδρα, με τον οποίο είχε εξωσυζυγικές σχέσεις κάτι το οποίο εγώ έμαθα αργότερα» Με αυτά τα λόγια περιγράφει τη σχέση τους και τις διαφορές τους στην προανακριτική του κατάθεση στις αρχές, ο 74χρονος κατηγορούμενος.\nΟ ίδιος λέει, ότι έκανε υπομονή και επανέλαβε ότι το θύμα έδιωξε από το καθαριστήριο την κόρη του από τον πρώτο του γάμο και στη συνέχεια δεν της επέτρεψε να φτιάξει το διαμέρισμα της στην πολυκατοικία που είχε αγοραστεί με δάνειο από τον ίδιο. «Επίσης μου έκλεψαν και μηχανήματα της δουλειάς. Έτσι αναγκάστηκα να αγοράσω καινούργια ώστε η κόρη μου να ξεκινήσει τη δική της επιχείρηση με καθαριστήριο. Η σύζυγος μου πήρε και τα χρυσαφικά της αδερφής μου τα οποία είχα τοποθετήσει στο χρηματοκιβώτιο του μαγαζιού και είχαν ιδιαίτερη συναισθηματική αξία για μένα. Τα κοσμήματα αυτά της τα είχα ζητήσει επανειλημμένα, αλλά και την επικαρπία της κόρης μου. Είχα μάλιστα πλήρως και τα έξοδα του συμβολαιογράφου. Το 2018 την είχα ρωτήσει τι είχε κάνει με την επικαρπία και τα χρήματα του συμβολαιογράφου και εκείνη μου ανέφερε ότι τα είχε ξοδέψει για να επισκευάσει το αυτοκίνητο της» είπε ο κατηγορούμενος, περιγράφοντας μια σκηνή.\n«Φεύγοντας, μου πέταξε τα μάτια ένα πλαστικό κύπελλο με απορρυπαντικό, το οποίο μπήκε στα μάτια μου. Μετά από αυτό πήγα στο Αστυνομικό Τμήμα της Αγίας Βαρβάρας όπως με είχε συμβουλέψει η δικηγόρος μου και κατέθεσα μήνυση για σωματική βλάβη. Ενώ ήμουν στο Αστυνομικό Τμήμα κάλεσε το 100 και ανέφερε ότι τη λήστεψα. Τότε αστυνομικοί πήγαν να με συλλάβουν αλλά ο αξιωματικός υπηρεσίας που μου έπαιρνε κατάθεση είπε ότι έπρεπε πρώτα να τα ολοκληρώσω και μετά να πάω στο τμήμα Ασφάλειας». Και συνεχίζει:\n«Η συμπεριφορά της προς εμένα ήταν τελείως απαράδεκτη. Κάθε τόσο μου έκανε μήνυση χωρίς λόγο και χωρίς να την έχω πειράξει ποτέ. Με προσέβαλε συνεχώς και μου πετούσε γλάστρες. Είχε κάνει τα παιδιά μου και τα εγγόνια μου να μη μου μιλάνε, αποκόβοντας με από αυτά, με είχε χτυπήσει επανειλημμένα και με έβριζε συνεχώς με τα χειρότερα λόγια. Απέναντι σε μένα ήταν πολύ αχάριστη και σε όλα. Όλα αυτά τα χρόνια αισθανόμουν ψυχολογικά χάλια» υποστήριξε ο 74χρονος.\nΠεριγράφοντας τι συνέβη το απόγευμα της 3ης Ιουνίου που οδήγησε στο έγκλημα, ο κατηγορούμενος είπε στους αστυνομικούς: «Το απόγευμα της 3ης Ιουνίου 2021 Πήγα στο σπίτι της για να της ζητήσω και πάλι τα χρυσαφικά και εκείνη έλειπε. Φεύγοντας, τη βλέπω από τον καθρέφτη του αυτοκινήτου μου να πλησιάζει στο σπίτι της. Εγώ στάθμευσα το αυτοκίνητο μου, γύρισα πίσω και της ζήτησα τα πράγματα της αδερφής μου, λέγοντας ότι η αδερφή μου ήταν σα μάνα μου. Εκείνη τότε με εξύβρισε με τη φράση «χέ@@ μα@@». Εγώ, μετά απ’ όλα όσα είχα περάσει, τρελάθηκα και μην ξέροντας τι κάνω πυροβόλησα μία ή δύο φορές με το πιστόλι που είχα μαζί μου. Το πιστόλι το είχα πάρει μαζί μου απλά για να τη φοβερίσω. Μακάρι να μην είχε συμβεί αυτό, το μετάνιωσα και ζητώ συγνώμη από τα παιδιά μου και από όλους» κατέληξε.\nΜετά τον πυροβολισμό περιέγραψε ότι βρισκόταν σε πλήρη σύγχυση και δε θυμόταν τι έκανε. «Αργότερα, ενώ βρισκόμουν στην εκκλησία της Αγίας Βαρβάρας πεζός, επικοινώνησα τηλεφωνικά με την κόρη μου και της ανέφερα ότι έγινε κάτι τρομερό. Εκείνη μου είπε να περιμένω εκεί που είμαι για να έρθει, αλλά εγώ έφυγα. Όλο το βράδυ περιπλανιόμουν πεζός και έφτασα μέχρι το Σκαραμαγκά. Δε θυμάμαι κάτι περισσότερο. Δεν επέστρεψα καθόλου στο σπίτι. Το κινητό μου τηλέφωνο το είχα συνεχώς μαζί μου, είχε τελειώσει μπαταρία. Βρισκόμενος σε άθλια ψυχολογική κατάσταση το πρωί, πήγα στο σπίτι της κόρης μου, με την οποία μίλησα και εκδήλωσα την επιθυμία να παραδοθώ στην αστυνομία, καθώς είμαι μετανιωμένος. Εκείνη επικοινώνησε με το δικηγόρο και το απόγευμα της ίδιας μέρας παραδόθηκα στην αστυνομία παραδίδοντας ταυτόχρονα και το πιστόλι με το οποίο είχα πυροβολήσει».\nΤο άρθρο Αγία Βαρβάρα: Στη φυλακή ο 74χρονος για τη δολοφονία της συζύγου του εμφανίστηκε πρώτα στο Thes.\nΚοινωνία ΑΣΤΥΝΟΜΙΚΑ ΑΤΤΙΚΗ


Παραίτηση Μισυρλή από το ψηφοδέλτιο του Τσιλιμίγκα\nΤο είπε και το έκανε τελικά ο ο Αχιλλέας Μισυρλής που αποτελεί παρελθόν για την παράταξη του Νίκου Τσιλιμίγκα. Το όνομα του είχε ανακοινωθεί επίσημα από την παράταξη πριν μερικές ημέρες, όμως η συμπόρευσή του (σύμφωνα με πληροφορίες), κυρίως με κάποια άτομα από πλευράς τους ΣΥΡΙΖΑ που στηρίζονται από βουλευτικά γραφεία, τον ανάγκασαν σε παραίτηση.\nΥποβάλω την παραίτησή μου από υποψήφιος περιφερειακός σύμβουλος με τον συνδυασμό Η Θεσσαλία στην καρδία μας του Ν. Τσιλιμίγκα. Θα ήθελα να ευχαριστήσω το γιατρό Ν. Τσιλιμίγκα για την επιλογή του στο πρόσωπό μου, αλλά οι αξίες μου, οι αρχές μου και τα πιστεύω μου με αναγκάζουν να αποχωρήσω από το ψηφοδέλτιο. Δυστυχώς η συγκρότηση του ψηφοδελτίου με θέτει να συνυπάρχω με ανθρώπους διαφορετικών πολιτικών αξιών που επηρεάζονται από πολιτικές αντιλήψεις και νοοτροπίες παλαιοτέρων ετών. Υπήρξαν πολιτικές παρεμβάσεις στην επιλογή υποψηφίων με αποτέλεσμα «καπελώματα» άλλων που προαναγγέλθηκαν πριν την επίσημη ανακοίνωση όλου του ψηφοδελτίου και χωρίς τη γνώση και συναίνεση των υποψηφίων. Πορεύομαι πάντα με επιλογές ευθύνης, προσφοράς στους συμπολίτες μου, συνέπεια απέναντι στις αρχές μου και εντιμότητα.\nΘα ήθελα να ευχαριστήσω από καρδιάς όλους τους συμπολίτες μου που με στήριξαν όλα αυτά τα χρόνια στις εκλογικές μου μάχες και να τους δηλώσω ότι παραιτούμαι αλλά δεν αποσύρομαι και θα είμαι πάντα δίπλα τους.


Τέλη κυκλοφορίας 2022: Η διαδικασία πληρωμής, τα πρόστιμα και οι προθεσμίες - Χιακός Λαός - XiakosLaos.gr\nΤέλη κυκλοφορίας 2022: Εδώ και λίγες μέρες, έχουν δημοσιευτεί στην ιστοσελίδα της ΑΑΔΕ, τα ειδοποιητήρια για τα τέλη κυκλοφορίας 2022 στην πλατφόρμα MyCar.\nΗ προθεσμία για την πληρωμή των τελών κυκλοφορίας θα είναι η 31η Δεκεμβρίου 2021 -δίχως να υπολογίζονται τυχόν παρατάσεις. Υπενθυμίζεται πως όσοι δεν καταβάλλουν εμπρόθεσμα τα τέλη κυκλοφορίας θα κληθούν να πληρώσουν τα διπλά. Παρόλο που τα τελευταία χρόνια έχουν δοθεί παρατάσεις, για την ώρα οι αρμόδιες αρχές δεν έχουν προβεί σε κάποια σχετική ανακοίνωση.\nΣε αυτό το άρθρο:προθεσμίες,Τέλη Κυκλοφορίας 2022


Ιστορία - Καρυούπολις\nΠεριληπτική παράθεση διαχρονικής ιστορίας\nΗ χερσόνησος του Ταινάρου είναι πλούσια σε προϊστορικά ευρήματα, πράγμα που αποδεικνύει, την συνεχή ανθρώπινη παρουσία, και δραστηριότητα από την παλαιολιθική εποχή (Ταινάριος άνθρωπος).Τα σπήλαια, Καλαμάκια στο οποίο έγινε έρευνα από τον αρχαιολόγο Ανδρέα Ντάρλα, και τα γνωστότερα Απήδημα και Διρό, έχουν αποδώσει σπουδαία ευρήματα, που μας οδηγούν στην εξαγωγή συμπερασμάτων, για την γεωμορφολογική κατάσταση, αλλά και για τις δραστηριότητες των ανθρώπων την Παλαιολιθική και Νεολιθική εποχή.\nΤα παράλια λοιπόν, στους ήμερους κόλπους, που σήμερα καλύπτονται από την θάλασσα ήταν πεδιάδες, πριν από το λιώσιμο των πάγων, και οι άνθρωποι ήταν κυνηγοί που ζούσαν σαν νομάδες, για να βρίσκουν τροφή και πρώτες ύλες, σκληρά πετρώματα για τα όπλα, και τα εργαλεία τους. Κατοικούσαν μέσα σε ασφαλή σπήλαια και βραχοσκεπές, σίγουρα σε περιοχές, που είχαν εξασφαλίσει τροφή και νερό. Η περιοχή μας, καλύπτει αυτές τις προϋποθέσεις, έχει εφ΄ ενός αρκετό νερό, σπήλαια ή βραχοσκεπές σε αραιά δάση, αφ΄ ετέρου και κατά συνέπεια επάρκεια καρπών και ζώων. Ακόμη και να μην ήταν τόπος διαμονής, θα ήταν μέρος ημερήσιων εξορμήσεων του Ταινάριου ανθρώπου από τα σπήλαια των κοντινών ακτών, προς εξεύρεση της τροφής του.\nΑς αφήσω όμως την ομιχλώδη Παλαιολιθική και Νεολιθική εποχή, και να έλθω σε μια περισσότερο γνωστή περίοδο, επειδή υπάρχουν γραπτές αναφορές από τον Όμηρο, για τους χρόνους πριν από την επάνοδο των Ηρακλειδών. Αναφέρονται λοιπόν στο επικό του έργο, η Λάς, το λιμάνι του Μενελάου, και το Οίτυλο μεταξύ των άλλων πόλεων που προσέφεραν πλοία και στρατό στην εκστρατεία της Τροίας, (1200π.χ.) πράγμα που μας οδηγεί στο συμπέρασμα, ότι όχι μόνο ήταν γνωστές αλλά και ακμάζουσες πόλεις, κατά συνέπεια ακμάζουσα και παραγωγική ήταν και η μεταξύ τους γεωγραφική περιοχή.Υπάρχουν και παλαιότερες αναφορές, για τους Διόσκουρους, Κάστορα και Πολυδεύκη όσον αφορά, την συμμετοχή τους στην Αργοναυτική εκστρατεία, για τον Ηρακλή, και την διένεξη του με τον Απόλλωνα, τον Τυνδάρεω και την Ελένη, τον Αχιλλέα, με γιο του Πύρρο, το φίλο του Πάτροκλο, και τον οικιστή της ομώνυμης πόλης, Λα. Οι τάφοι των Διόσκουρων εικάζεται, ότι είναι στην περιοχή της Καρδαμύλης, αλλά οι ίδιοι αναφέρεται απο τον Στράβωνα (Η΄ V3), ότι κατέλαβαν μετά απο πολιορκεία,την πόλη Λα, και για αυτό ονομάσθηκαν Λαπέρσες.\nΑυτή η αναφορά, αποτελεί απόδειξη της επικοινωνίας, και της στενής επαφής των δύο πόλεων. Αβίαστα λοιπόν φανταζόμαστε ποία ήταν η διαδρομή που ακολουθούσαν, και μέσα από ποία περιοχή.Για τα ανωτέρω, μας ενημερώνει με αρκετές λεπτομέρειες ο Παυσανίας, στο έργο του Λακωνικά, που περιηγήθηκε στην περιοχή τον 2ομ.χ.αιώνα (ΧΙV.6-11, & XXV.1-10).\nΣτεριανή διαδρομή Παυσανία, Ποταμός Σκύρας\nΤα κείμενα αυτά είναι και η πρώτη περιγραφική γραπτή πηγή, που μας φωτίζει για την περιοχή. Πριν ερμηνεύσω τις εντυπώσεις του Παυσανία, θα παραθέσω την προσωπική μου άποψη, με όλο το σεβασμό στο έργο του περιηγητή. Οι περιγραφές του στα σημεία που μελέτησα είναι φτωχές και σύντομες, σε ότι αφορά την αποτύπωση των τόπων, τουλάχιστον αυτούς που δεν θεωρεί τόσο σημαντικούς, ή που δεν είναι τόσο εύκολο να τους επισκεφθεί. Εκεί περιορίζεται να παρουσιάζει θέσεις που του ανέφεραν άλλοι, ή στην καλύτερη περίπτωση, όπως τους είδε παραπλέοντας στις ακτές. Αντίθετα έχουμε αναφορές πολλών παραδόσεων, που χάνονται στο παρελθόν, και συμπεριλαμβάνονται στην μυθολογική περίοδο, ή σε γεγονότα παλαιότερα κατά 1200 και πλέον χρόνια, τα οποία δεν έχουν την αντικειμενικότητα που απαιτεί η ιστορία. Από τα γραφόμενα φαίνεται ότι κάποιες πόλεις επισκέφτηκε ίσως τις σημαντικότερες και με την ευκολότερη πρόσβαση, και για κάποιες άλλες, έγραψε από τις διηγήσεις των κατοίκων.\nΞεκινά λοιπόν το δισυπόστατο ταξίδι μου, πραγματικά από την μία, με κριτήριο τα σημερινά δεδομένα , και νοητά από την άλλη σαν μέλος της ακολουθίας του περιηγητή, αφομοιώνοντας το παρελθόν, ούτως ώστε όσο είναι δυνατόν, να κατανοήσω να ερμηνεύσω, και να παρουσιάσω την πλησιέστερη στην πραγματικότητα άποψη.Μετά από το Γύθειο, ο περιηγητής φτάνει στην Λα, την οποία ορίζει σαφώς,(Τά δε εν δεξιά Γυθείου Λάς εστί,). Επειδή η απόσταση 40 στάδια (1 στάδιο=185 μέτρα) που αναφέρει, ταυτίζεται με την σημερινή θέση, που έχει αποδοθεί για την πόλη, έχουμε μία επιβεβαιωμένη αναφορά. Το συμπέρασμα είναι ότι πράγματι ο περιηγητής επισκέφτηκε την πόλη, άλλωστε έχουμε και μια αρκετά λεπτομερή παρουσίαση των μνημείων, του περιβάλλοντος χώρου, και της ιστορίας της. Φυσικό είναι να παρέμεινε εκεί λόγω της σημαντικότητας της περιοχής, και στην συνέχεια, δια μέσου του της σημερινής παραλίας Βαθύ, και του χωριού Αγερανού έφτασε στο Αεράινον, και κατέβηκε στις Καμάρες. Την πλέον εντυπωσιακή και σημαντική θέση στην περιοχή, από μορφολογικής πλευράς, κατέχει ο ποταμός Σκύρας, που εύκολα αποδυκνύεται. Μπορεί ο καθέ επισκέπτης να διαπιστώσει, ότι δεσπόζει στις εκβολές του, και δικαίως αποτελεί σημείο αναφοράς.\nΣτη συνέχεια, με στίγμα το ποτάμι, επιχειρείτε, προσδιορισμός απόστασης, για την πόλη Πύρριχο, (του ποταμού δε σταδίους τεσσαράκοντα απέχει Πύρριχος εν μεσογαία). Στην παράγραφο αυτή θα σταθώ και θα επισημάνω κάποιες, κατά την άποψη μου, γενικότητες. Πρώτον αναφέρεται με έμφαση, στο πόσο απέχει η πόλη, και όχι σε αυτή την ίδια, δεύτερον ότι βρίσκεται κάπου στα ενδότερα, και όχι σε συγκεκριμένη θέση, σε αντίθεση με την προηγούμενη παρουσίαση (Λάς εστί - απέχει Πύρριχος).Η απόσταση δεν είναι σωστή, αν κάποιος σήμερα θελήσει να διανύσει πεζός την περιοχή ακολουθώντας τους φυσικά οριζόμενους δρόμους, θα διαπιστώσει ότι εκτός από το ότι είναι αρκετά κουραστικό, απέχει πολύ περισσότερο από 40 στάδια (7.400 μ.), ίσως και το διπλάσιο. Δεν υπάρχει περιγραφή όπως στην Λα, παρά μόνο αναφορά στο «φρέαρ» της αγοράς. Αντίθετα εξαντλείται μία παράγραφος σε παραδόσεις των κατοίκων για την περιοχή.Με τα πάρα πάνω θέλω να καταλήξω στην πλέον πιθανή άποψη, να συνέχισε την περιοδεία του ο Παυσανίας από το Αεράινον στο Οίτυλο με πλοίο, και να γράφει βασιζόμενος σε διηγήσεις άλλων. Αν αυτό είναι αλήθεια, πιθανόν η θέση του Πύρριχου δεν είναι το χωριό Κάβαλος, όπως με επιφυλάξεις θεωρείται, αλλά κάποια άλλη τοποθεσία, που συγκεντρώνει καλύτερες προϋποθέσεις να κρατήσει το βάρος των παραδόσεων, που αναφέρονται στον Πύρριχο.Αξίζει εδώ να σταθώ στο φρέαρ και τον Σιληνό, που όπως αναφέρεται στην διήγηση, (δούναι δε σφίσι τον Σιληνόν νομίζουσι) προσέφερε το νερό σαν το πολυτιμότερο δώρο για την περιοχή. Μου είναι δύσκολο να φανταστώ ότι κάποιος σαν τον Σιληνό (το δεξί χέρι του Διονύσου),θα κατασκεύαζε ένα πηγάδι, και θα υστερούσε, ενώ αντιθέτως η σύζυγος του Ναιάς, προσέφερε την ομώνυμη πηγή, δείγμα θεϊκής απλοχεριάς στην περιοχή του Κότρωνα.\nΤα πάρα πάνω πρόσωπα βέβαια είναι μυθικά, και αυστηρά επιστημονικά δεν αποτελούν ιστορικές αποδείξεις, το ένστικτο και η φαντασία μου, όμως επιτρέπει να εκφράσω τον συλλογισμό μου. «Μήπως η Πύρριχος ήταν βόρια, και όχι νότια από την Αρέα;» Πολύ περισσότερο, όταν ακόμη και σήμερα, οι ντόπιοι κάτοικοι ονομάζουν τη βρύση της Δροσοπηγής, Σελινάρι(φημισμένο στούς παλιότερους γιά τό ιαματικό νερό του), και η ευρύτερη περιοχή της Καρυούπολης έχει αρκετά νερά, πραγματικά θείο δώρο για την ύπαρξη και την ανάπτυξη σημαντικών πόλεων. Ένα άλλο σημείο είναι η τοποθεσία. Συνηθιζόταν τότε να κτίζονται οι πόλεις στην κορυφή λόφων,όπως για παράδειγμα η Λάς, γιατί λοιπόν να μην ίσχυε και στη σύγχρονή της Πύρριχο.Λάτρευαν οι Πυρρίχειοι την θεά Άρτεμιδα την Αστρατεία, υπάρχει στην Καρυούπολη περιοχή που λέγεται Αηστράτης, στα νοτιοανατολικά. Τιμούσαν τον Απόλλωνα τον Αμαζόνιο, και υπάρχουν κατάλοιπα γυναικείας εξουσίας, το σκαμνάκι της Βασίλισσας.\nΣύμφωνα λοιπόν με τα παραπάνω, την περίοδο που δεν έχουμε τεκμήρια, πριν από τον 8ο π.χ. αιώνα η περιοχή του Ταινάρου φαίνεται ότι είχε σημαντική ιστορία για την εποχή. Κατοικείτο απο Μινύες, (πιθανόν μιά διαφοροποιημένη ομάδα των Μινωων),αρχαίο Ελληνικό φύλλο, απογόνους των Αργοναυτών. Ίσως και να οφείλει σε αυτούς το όνομα, που πολύ αργότερα, χρησιμοποίησε πρώτος ο Πορφυρογέννητος. Κατά τον 8ο π.χ. αιώνα, άρχισαν να επανακαμπτουν και στην Ταινάρια περιοχή, οι Δωριείς, και να επεκτείνονται οι Σπαρτιάτες στην χερσόνησο του Ταινάρου. Η μετοίκηση αυτή δεν είχε χαρακτήρα κατάκτησης αλλά συνύπαρξης, μπορεί λόγω έλλειψης οικονομικού ενδιαφέροντος, ή αδυναμίας επιβολής, πράγμα σύνηθες για τον τόπο και τους κατοίκους. Το αποτέλεσμα ήταν να υπάγονται για τα επόμενα χρόνια οι κάτοικοι της Μάνης στην Σπάρτη ως Περίοικοι, έχοντας όλα τα δικαιώματα και υποχρεώσεις που αναλογούν.\nΜεγάλες μετακινήσεις στην περιοχή από Σπαρτιάτες άρχισαν ξανά την εποχή της τυραννίας, όταν την εξουσία πήρε ο Νάβις, και συνεχίστηκαν μέχρι την δημιουργία του Κοινού των Ελευθερολακώνων τις παραμονές της Ρωμαϊκής κυριαρχίας.Κατέφυγαν τότε στην περιοχή οι αντιφρονούντες, μετά από τους διωγμούς του Νάβιδος, και εξ αιτίας των συνεχών πολέμων, μέχρι την Ρωμαϊκή κυριαρχία, έβρισκαν καταφύγιο, στην απρόσιτη περιοχή του Ταινάρου, όχι μόνο Σπαρτιάτες, αλλά και πολλοί άλλοι. Αποτέλεσμα των μετακινήσεων αυτών, ήταν να εμπλουτισθεί η περιοχή με Σπαρτιάτες από τις ανώτερες αριστοκρατικές τάξεις, κυρίως η Λάς, που ήταν η απαρχή μαζί με το Γύθειο, της κατοπινής ανάπτυξης την περίοδο της Ρωμαϊκής κυριαρχίας. Σε αυτό βέβαια συνετέλεσε και το ότι οι πόλεις του Κοινού όχι μόνο θεωρούντο φίλιες από τους Ρωμαίους, αλλά συγγενικές, επειδή πίστευαν ότι από εκεί έλκουν την καταγωγή τους.\nΗ ιστορία συνεχίζεται, και η Μάνη ακολουθεί τις εξελίξεις, άλλοτε στην σκιά και άλλοτε στο προσκήνιο. Ακμή και παρακμή της ισχυρής Ρωμαϊκής αυτοκρατορίας, μεταφορά της πρωτεύουσας, στην (Νέα Ρώμη) Κωνσταντινούπολη εξάπλωση του Χριστιανισμού, εξέλιξη και πτώση της Βυζαντινής αυτοκρατορίας. Από την εποχή του Μεγάλου Θεοδοσίου ξεκινά ένας διωγμός εναντίον οτιδήποτε Εθνικού (Ελληνικού), προς όφελος της νέας θρησκείας, που συνεχίζεται με μεγαλύτερη ένταση, επί αυτοκράτορα Αρκαδίου. Τότε καταστρέφεται κάθε Ελληνική (Εθνική) ανάμνηση στην Πελοπόννησο (Ολυμπία, Σπάρτη κ.λ.π.). Το χειρότερο είναι ότι χρησιμοποιήθηκαν, σαν σύμμαχοι για επίτευξη του στόχου, και οι ορδές των Βανδάλων, με την υποστήριξη του Βυζαντίου.\nΟι Βάνδαλοι όμως, αναπτύχθηκαν, συγκρότησαν κράτος, και με αρχηγό τον ικανό Γιζέριχο, επιτέθηκαν στην περιοχή του Ταινάρου. Οι Ελευθερολάκωνες, όμως μετά από σθεναρά αντίσταση δεν επέτρεψαν στον Γιζέριχο να υλοποιήσει το σχέδιο του, που αποχώρησε άπρακτος μετά από μεγάλες απώλειες. Το γεγονός δείχνει ότι στη Μάνη υπήρχαν ισχυρές πόλεις που μπορούσαν να χρησιμοποιήσουν αρκετούς και ικανούς πολεμιστές. Παρ όλα αυτά όμως μέσα στους δύο επόμενους αιώνες, όπως ήταν φυσικό επακόλουθο, κυρίως λόγω του καταστροφικού σεισμού, και των συνεχών επιδρομών, σταδιακά εγκαταλείφθηκε και κατεστράφη όλο το παράλιο οικοδομικό σύστημα. (Βάνδαλοι, Σλάβοι, Άραβες, Άβαροι, Σαρακηνοί κ.α.) Ο φόβος των επιδρομών από τα παράλια, ήταν η αιτία να οδηγηθούν οι κάτοικοι σε ορεινές και ασφαλέστερες τοποθεσίες.\nΈτσι το σκηνικό αλλάζει, από την μία η ανάταση της νίκης επί των Βανδάλων, αλλά και η ανάγκη για οχύρωση από τους επιδρομείς, απο την άλλη έχουν σαν αποτέλεσμα την δημιουργία, οχυρών τοποθεσιών στην ενδοχώρα, κυρίως στην μέσα Μάνη που είναι από το φυση προφυλαγμένη, έως και απροσπέλαστη.\nΗ Πελοπόννησος όλα αυτά τα χρόνια, εγκαταλείπεται από την αυτοκρατορία . Γίνεται λοιπόν, προορισμός για επιθετικές ή ειρηνικές δραστηριότητες, από διάφορα φύλλα που δέχονται πιέσεις, ή έχουν επεκτατικές διαθέσεις. Καταφύγιο παραμένει η Μάνη που όπως φαίνεται αποτελεί τον πυρήνα της άμυνας, και την ελπίδα της αυτοκρατορίας.Τον 6ο αιώνα, το Βυζάντιο επί Ιουστινιανού βρίσκεται σε άνθιση και επεκτείνεται σε όλη την Μεσόγειο. Την Μάνη επισκέπτεται ο Βελισάριος, συνοδευόμενος από τον ιστορικό Σταυράκιο,(που γράφει γι αυτό), με σκοπό να στρατολογήσει άνδρες. Αποτελεί λοιπόν η περιοχή βάση ανεφοδιασμού για την αυτοκρατορία, σε έμψυχο υλικό, και κατά συνέπεια θεωρείται σημαντική, αποκομίζοντας τα ανάλογα οφέλη.Οι παραπάνω δραστηριότητες όμως, προϋποθέτουν μία σωστά οργανωμένη διοίκηση, με την συμμετοχή Βυζαντινών αξιωματούχων.\nΤότε πιθανόν εγκαταστάθηκαν σε περιοχές της Μάνης οι οικογένειες που διαδραμάτισαν σημαντικό ρόλο στην μετέπειτα ιστορία Τότε πρέπει να μετοίκησαν κλάδοι Βυζαντινών οικογενειών όπως οι Κοντόσταυλοι. Από τις αρχές του 7ου αιώνα αρχίζει η εγκατάσταση των Σλάβων, (Εζερίτες, Μελλιγοί) στην Λακωνία. Τα γεγονότα εξελίσσονται αρνητικά για την περιοχή, μέχρι το τέλος του 8ου αιώνα οπότε αναθερμαίνεται το ενδιαφέρον του Βυζαντίου για την Μάνη. Η πολιτική του αυτή υλοποιείται από τις αρχές του 9ου αιώνα, με συγκεκριμένες κινήσεις στρατηγικής σημασίας. Κατ αρχήν εμπλουτίζεται η Μάνη, με νέους πληθυσμούς από διάφορες επαρχίες της αυτοκρατορίας, την Θράκη τον Πόντο και άλλες, με βασική προϋπόθεση το ισχυρό θρησκευτικό συναίσθημα, για τον περιορισμό της εξάπλωσης αφ ενός, και τον εκχριστιανισμό των Σλαβικών φύλλων αφ ετέρου. Όσον αφορά την διοίκηση, έχει προηγηθεί η ίδρυση του Θέματος της Πελοποννήσου επί αυτοκράτορος Νικηφόρου Α΄.\nΣύμφωνα με νεώτερες μελέτες, η θεωρία περί ειρηνικής εισβολής Σλάβων αρχίζει και κλονίζεται. Βέβαια μετακινήσεις πληθυσμών υπάρχουν αλλά όχι σε τόσο μεγάλο ποσοστό ώστε να επηρεάσουν την ομοιογένεια της περιοχής. Τά φύλλα που μετοίκησαν περισσότερο μοιάζουν με Βλάχους Αρβανίτες ή Βλαχοαρβανίτες, δηλαδή πρόκειται περί ελληνικών φύλλων ορεσίβιων, που πιεσμένοι από την επέκταση τών βορείων, και ειδικότερα τών Βουλγάρων αναζήτησαν νοτιότερα βοσκοτόπια. Οί Εζερίτες και οι Μελλιγοί δεν ήταν άλλοι από τούς απογόνους τών Ελευθερολακώνων που αναζήτησαν ώς συνήθως τήν σωτηρία και την επιβίωση τούς στίς ορεινές πλαγιές του Ταυγέτου οι Μελιγγοί, και στην ελώδη πεδιάδα του Έλους οι Εζερίτες. Τα ονόματα πήραν από τα χαρακτηριστικά τών περιοχών που κατοικούσαν, οί μέν από το Μήλιγξ, που σημαίνει κρόταφος, πλαγιά βουνού, και οι δέ από τίς προσχώσεις τού ποταμού Ευρώτα (έζω+ροή).\nΈχοντας σαν υπόβαθρο τα προηγούμενα στην συνέχεια σχεδιάζεται, και υλοποιείται σταδιακά, ο δυναμικός τρόπος που θα αντιμετωπισθούν οι Σλαβοι με την δημιουργία θρησκευτικών και στρατιωτικών πυρήνων σε επιλεγμένα στρατηγικά σημεία Ονομασία περιοχής στους ανατολικούς πρόποδες του λόφου της Καρυόπολης «Φιλαδέλφεια» παραπέμπει στην ομώνυμη πόλη της Περγάμου σημερινή Alasehir, και καταδεικνύει, ότι επακόλουθο της μετανάστευσης, ήταν και η μεταφορά τοπωνυμίων. Κατά την εποχή αυτή φαίνεται, ότι εγκαταστάθηκε στη Μάνη, κλάδος της ιστορικής οικογένειας των Φωκάδων με καταγωγή την Καππαδοκία, μεγάλη Βυζαντινή επαρχία στη Μικρά Ασία.\nΑπό αυτή την οικογένεια, αναδείχθηκαν πολλοί και άξιοι άνδρες, κυρίως στον στρατιωτικό τομέα. Για μεγάλο διάστημα, κατείχαν επάξια, σημαντικά αξιώματα στον στρατιωτικό και διοικητικό τομέα καθορίζοντας τις εξελίξεις στην αυτοκρατορία .\nΟ Βάρδας Φωκάς, ήταν πατέρας του Νικηφόρου, στρατηγός και διοικητής του θέματος Ανατολικών. Ο Νικηφόρος Β΄ Φωκάς 963-969μ.χ. που έφτασε στο ανώτατο αξίωμα, του αυτοκράτορα στέφθηκε αφού παντρεύτηκε την σύζυγο του αυτοκράτορα Ρωμανού Β΄ μετά τον θάνατό του, την Θεοφανώ. Ήταν ο χαρακτήρας που συνδύαζε αρμονική την στρατιωτική ικανότητα αφ ενός, με την Χριστιανική απλότητα και μετριοφροσύνη αφ ετέρου. Αλώστε είχε αποκτήσει μεγάλη πείρα στα στρατιωτικά, λόγω των συνεχών πολέμων εναντίον των Αράβων, από τους οποίους επανέκτησε και την Κρήτη το 961μ.χ.και επέκτεινε τα σύνορα του Βυζαντίου πέρα από τον Ευφράτη, μετά από σημαντικές νίκες στην Συρία. Στις επιχειρήσεις για την πολιορκία και την τελική πτώση της Αντιόχειας, συνέβαλλε ο Πέτρος Φωκάς.\nΟ Νικηφόρος υπήρξε ένας από τους σημαντικότερους Βυζαντινούς αυτοκράτορες, μεγαλόπνοος ηγέτης και ένθερμος οραματιστής της παγκόσμιας ακτινοβολίας της αυτοκρατορίας.Ένα καθοριστικό μέτρο σε ότι αφορά τα θέματα της εκκλησιαστικής διοίκησης, είναι το διάταγμα 964μ.χ., που απαγορεύει την ίδρυση μοναστηριών παρά μόνο σε έρημα μέρη για παράδειγμα το Άγιο Όρος. Πιθανόν με βάση αυτό το διάταγμα να ιδρύθηκε μονή και στην Καρυόπολη, που αποτέλεσε τον βασικότερο άξονα στον εκχριστιανισμό των Σλάβων, βοηθούμενο και με στρατιωτική δύναμη.\nΗ Καρυόπολις υπάρχει αυτήν την περίοδο, σύμφωνα με την μαρτυρία του μοναχού Νικήτα στο μοναδικό έργο του «Βίος του Οσίου Φιλαρέτου». Επακριβώς αναφέρεται στο τέλος του κειμένου, ότι έγραψε, « εν εξορία ων εν Πελοπονήσσω εν Καρυουπόλει» . Ο Όσιος Φιλάρετος από την Άμνια της Παφλαγονίας, ήταν παππούς του Νικήτα και της εξαδέλφης του Μαρίας, που έγινε σύζυγος του αυτοκράτορα Κωνσταντίνου ΣΤ΄.Στην Καρυόπολη έμεινε για ένα χρόνο, για τον λόγο που προαναφέρθηκε, πράγμα που επιδέχεται πολλές αμφιβολίες. Είναι πράγματι δύσκολο να δεχθούμε ότι ένα μέλος από το στενό κύκλο των αυλικών, που είχε και την ιδιότητα του μοναχού, εξορίστηκε στην Καρυόπολη και παρέμεινε μόνο ένα χρόνο. Εκτός αυτού ο μοναχός Νικήτας δεν έχει να παρουσιάσει άλλο συγγραφικό έργο, εκτός από το προαναφερθέν.\nΕξετάζοντας λοιπόν την θρησκευτική και πολιτική κατάσταση της εποχής (επικίνδυνη ανάπτυξη Σλάβων στην περιοχή),διαπιστώνουμε ότι υπάρχει ουσιαστικός κίνδυνος, να χαθεί μία σημαντική βάση της αυτοκρατορίας, όσον αφορά τον έλεγχο των θαλάσσιων δρόμων.Επομένως ο Νικήτας, πιθανόν και άλλοι, αποτελεί το όργανο για την υλοποίηση ενός μεγαλεπήβολου, και απορρήτου σχεδίου, για να αποτραπούν τα ανωτέρω, όπως και έγινε.Το σχέδιο προέβλεπε την ανακοπή των Σλάβων για την ακρίβεια (Σκλάβων) και τον εκχριστιανισμό τους, με κάθε μέσο, ούτως ώστε στη συνέχεια να επεκταθεί η απόλυτη κυριαρχία των Βυζαντινών σε όλη την Πελοπόνησσο. Το εν λόγω σχέδιο περιλαμβάνει ακόμη, την ίδρυση Θέματος Πελοπονήσσου, την ευρεία μεταφορά πληθυσμών, από Βυζαντινές επαρχίες, κυρίως από τον Πόντο, την ίδρυση επισκοπής Μαίνης, και τους πολέμους κατά των Αράβων. Αργότερα θα ακολουθήσουν οι πόλεμοι κατά των Βουλγάρων στην Κεντρική Ελλάδα. Στην αποστολή του λοιπόν ο Νικήτας είχε το ρόλο του παρατηρητή, ούτως ώστε να παρουσιάσει την υφιστάμενη κατάσταση, και να ληφθούν οι απαραίτητες αποφάσεις. Την επίτευξη των στόχων, τουλάχιστον από θρησκευτικής πλευράς ολοκλήρωσε ο Όσιος Νίκων ο Μετανοείτε, με την ιεραποστολική του δράση στην περιοχή, μετά δύο αιώνες.\nΦυσικά δεν υπήρχε καμία ανάγκη, να γίνουν Χριστιανοί οι ντόπιοι κάτοικοι, ήταν ήδη πριν από πολλούς αιώνες, όπως μαρτυρούν, οι παλαιοχριστιανικές εκκλησίες, που είναι διάσπαρτες, γνήσια αρχιτεκτονικά και πολιτιστικά στολίδια για την Μάνη. Το ζητούμενο ήταν, να καταστούν ακίνδυνα τα ξένα φύλλα, πράγμα το οποίο έγινε, με σκληρό κατά την άποψη μου τρόπο, κάτω από την κάλυψη του μανδύα του εκχριστιανισμού.Όλα τα παραπάνω προετοίμασαν το έδαφος και αποτέλεσαν την αφετηρία, για την δημιουργία και ακμή του Δεσποτάτου του Μορέως στο Μιστρά, τα επόμενα χρόνια.\nΣτο σημείο αυτό πρέπει να τονισθεί ο ρόλος της Καρυόπολης, την οποία ο Νικήτας βρήκε όχι μόνο υπάρχουσα και ακμαία (δεν θα την διάλεγε διαφορετικά) αλλά και σε στρατηγική θέση ούτως ώστε να διαδραματίσει τον ρόλο που έπρεπε. Και ο ρόλος της ήταν, να είναι το κέντρο επιχειρήσεων, μέχρι και την εποχή του Νίκωνος. Αυτή την άποψη συμμερίσθηκαν αργότερα και οι Παλαιολόγοι, και απέκτησε επί των ημερών τους την μεγαλύτερη της αίγλη, λόγω της στρατηγικής θέσης που καταλαμβάνει .\nΠιθανόν ιδρύθηκε μετά την επίθεση των Βανδάλων, ίσως σε ερείπια αρχαιότερης πόλης, και αν προσπαθήσω να ερμηνεύσω την ονομασία της, σύμφωνα με τον ρόλο που έπαιξε, το λατ. Carus (=εποπτεία, φροντίδα, κηδεμονία) + Πόλις ταιριάζει γάντι. Το ότι έγινε σύνθεση Λατινικής και Ελληνικής λέξης δεν με ξενίζει, διότι στις αρχές του 7ου αιώνα καθιερώθηκε στο Βυζάντιο η Ελληνικά γλώσσα, επί Ηρακλείου. Πεντακόσια χρόνια αργότερα αναφέρεται και σαν Κρανούπολις σε επιγραφή που βρίσκεται στο μουσείο Σπάρτης. Αργότερα τέλος του 9ου αιώνα, βαφτίζεται και (η) περιοχή του Ταινάρου «Κάστρο Μαίνης», όταν πλέον το ενδιαφέρον του Βυζαντίου φανερώνεται επισήμως.\nΗ μικρή περίοδος της Φραγκοκρατίας (1204-1262), αν και άφησε τα σημάδια της, λόγω της αγριότητας, μέχρι και Καθολικούς επισκόπους όρισαν, δεν μπόρεσε να ανακόψει την πορεία της περιοχής αντιθέτως την ευνόησε, με το κτίσιμο δύο σημαντικών κάστρων.Του κάστρου στο Μιστρά κατ αρχήν το 1249μ.χ. , και στη συνέχεια, μετά τέσσερα χρόνια, του κάστρου στον Πασσαβά 1254μ.χ. τα οποία όμως δεν πρόφθασαν να χαρούν, γιατί πέρασαν στους Παλαιολόγους μετά το κτίσιμό τους. Βέβαια η Φραγκοκρατία δεν είχε καμιά τύχη στην περιοχή τής Μάνης. Αυτό οφείλεται κατά κύριο λόγο στην ανεξαρτησία των κατοίκων, ακόμη και ο ορισθείς καθολικός επίσκοπος αναγκάσθηκε να εγκαταλείψη την περιοχή. Η φράγκικη κατοχή περιορίσθηκε στην Βαρωνεία του Πασσαβά, ασχέτως τού Χρονικού του Μορέως που αναφέρει ότι ο Βιλεαρδουίνος επέρασε τόν Πασσαβά και επήγε στην Μαίνη. Δεν αμφισβητώ τό ότι επήγε, αλλα είναι σίγουρο πώς δεν έμεινε, και κατά πάσαν πιθανότητα δεν ίδρυσε ούτε κάστρο, τό περιβόητο Κάστρο τής Μαίνης. Περισσότερη έμφαση έδωσαν οι Φράγγοι να φυλάξουν τα κεκτημένα τής περιοχής τού Πασσαβά. Γιά αυτό τόν λόγο υπήρχε προκεχωρημένο φυλάκιο με φρουρά στην πρόσβαση πρός Μάνη την περιοχή του στενού τής Λαγκάδας. Η περιοχή ακόμη και σήμερα ονομάζεται Φράγκα, και εκτός αυτού υπάρχει τό οικογενειακό όνομα Ντε-μίρος μοναδικό στην Μάνη και εγκατεστημένο στην συγκεκριμένη περιοχή. Εκτός από αυτά η ρεματιά που ξεκινά ακό την Καρυούπολη και περνά από την Λαγκάδα έχει τό όνομα Όρειαχα που θυμίζει οριογραμμή,σύνορο, και η ονομασία του ξεμονιού είναι Σταμάτα, δηλώνει πώς οι Μανιάτες σταματούσαν εκεί, στο μοναστήρι του Γκρεμού. Τό φυλάκιο ενοείται προστάτευε τούς Φράγκους από τούς Μανίατες. Οσο γιά τό όνομα Πασσαβάς θα τολμήσω μιά ερμηνεία διαφορετική αλλά λογικότερη τών υπαρχουσών. Ονομάσθηκε έτσι από τόν Αβά και το παλιό όνομα τής περιοχής, αβάς τής Λάσσα=Λάσσα+αβάς, και από παραφθορά, προφορική ή γραπτή (είναι συνήθης στό χρονικό τού Μορέως)Πασσαβάς. Αυτή την περίοδο πιθανότατα εγκαταστάθηκαν στην περιοχή μέλη της οικογενείας των Μεδίκων και των Κομνηνών.\nΜετά την Φραγκοκρατία ξεκινά μία λαμπρή περίοδος για το Δεσποτάτο, που αποτελεί την χρυσή εποχή σε όλους τους τομείς, για τα επόμενα διακόσια και πλέον χρόνια. Με διοικητικό, αλλά και πολιτιστικό κέντρο τον Μιστρά, η Ταινάρια χερσόνησος ανθεί. Συμπεριλαμβάνεται άλλωστε, στην επικράτεια των Παλαιολόγων, που αναγνωρίζουν τη νομοτελειακή συμμετοχή της, στην δημιουργία, και την αίγλη του Δεσποτάτου.\nΗ Καρυόπολις, που αποτελεί πλέον επισήμως έδρα Επισκοπής, είναι ο τοποτηρητής μεταξύ των δύο θαλασσών, του Λακωνικού και του Μεσσηνιακού κόλπου και συγχρόνως τό σύνορο μεταξύ της Ταινάριας και της Λακωνικής περιοχής. Απόδειξη της ουσιαστικής σημασίας της είναι ότι έκτός από τον επίσκοπο εδρεύει και Στρατοπεδάρχης διορισμένος από τους Παλαιολόγους με φρουρά. Αυτό αποδεικνύει με την ύπαρξή του ο Πύργακας (πύργος των Παλαιολόγων) και οι εκκλησίες, που η χρονολόγηση τους από τον καθηγητή Δρανδράκη δείχνει σαφώς τον χρόνο της ανάπτυξης. Κτίσθηκε λοιπόν ο Άγιος Νικόλαος (τέλη 13ου) και ο ΄Αγιος Γεώργιος (αρχές 15ου), που χρησιμοποιήθηκε σαν Επισκοπικός ναός, για αυτό και αρχιτεκτονικά προσπαθεί να μεταδώσει μεγαλοπρέπεια.\nΘαλάσσια και στεριανή διαδρομή Κυριάκου Ανγκωνίτη, Ποταμός Σκύρας\nΤα παραπάνω επικυρώνει, σαφέστατα και ο λόγιος περιηγητής Κυριάκος από Ανκόνα. Στις 15 Οκτωβρίου του1447μ.χ αποβιβάσθηκε στο Οίτυλο ερχόμενος από την Κορώνη, με πλοίο που καπετάνιος του, ήταν ο Ιωάννης Ρουσέας από το χωριό Δρύ. Τα κείμενα βεβαίως έχουν ένα λόγιο χρώμα, αλλά πιστεύω ότι είναι αντικειμενικά, επειδή βασίζονται σε προσωπικές εντυπώσεις του συγγραφέα, μέσα από περιοδείες κουραστικές πολλές φορές πράγμα που εκφράζεται με δυσφορία, και στο γραπτό.\nΣημαντικές μαρτυρίες είναι ακόμη, όσα έχουν σχέση με την κοινωνική ζωή των κατοίκων, τις καλλιέργειες της περιοχής, την πολεοδομική διάταξη των πόλεων, μέχρι και τους εθιμικούς αθλητικούς αγώνες δρόμου, απο την αρχαία εποχή (Androdromon Pentastadium), σε ελεύθερη μετάφραση δρόμος χιλίων μέτρων ανδρών.Εξ ίσου ενδιαφέρουσες και διαφωτιστικές είναι οι επισκέψεις του στις αρχαίες πόλεις, με καταγραφές στοιχείων, από δομικά απομεινάρια, επιγραφές, και μαρτυρίες κατοίκων.Στο Οίτυλο βρίσκει τον Ιωάννη Παλαιολόγο, που του παρέχει την δέουσα φιλοξενία, και τις προϋποθέσεις φαντάζομαι για τις περιοδείες του. Από εκεί με το ίδιο πλοίο, φτάνει στο χωρίο του καπετάνιου Δρύ, και για δύο μέρες επισκέπτεται την Χαριά και περιοδεύει τα γύρω χωριά με τα πόδια, περιγράφοντάς τα, και καταγράφοντας σημαντικά πολιτιστικά στοιχεία από τις εντυπώσεις του. Τα αρχαία απομεινάρια, είναι διάσπαρτα, συνήθως χρησιμοποιημένα σε νέα κτίσματα.Ο περιηγητής σχεδιάζει, ανάμεσα στην γραπτή αφήγηση του, πολλές εικόνες με τόπους, οικοδομήματα, και αντικείμενα, με σκοπό να τα αποδώσει με περισσότερη σαφήνεια. Η μαγεία των παραδόσεων της άκρης του Ταινάρου, τον οδηγούν ακτοπλοϊκώς στην Κυπάρισσο, που ονομάζεται έτσι από τους κατοίκους αλλά, δεν είναι άλλη από την σημαντικότερη αρχαία πόλη με την ονομασία, Πόλη τουΤαινάρου ή (Καινήπολις). Καταγράφονται εδώ πολλές χαραγμένες επιγραφές, (επιγράμματα) και το ταξίδι συνεχίζεται στις 20 Οκτωβρίου μέχρι το Πόρτο Κάγιο δίπλα στο χωριό Chorasia.\nΑνάλογη της λόγιας φύσης του είναι η περιγραφή, και οι παραδόσεις, για τoν Ηρακλή τον Κέρβερο και την σπηλιά του Άδη, που επισκέφτηκε με την συντροφιά κατοίκων από το χωριό Porasia. Ακολουθεί η επιστροφή στο χωριό Δρύ, και αρχίζει την εμομένη, ο δεύτερος κύκλος της περιοδείας του στις ανατολικές ακτές του Ταινάρου.Το σκέλος αυτό είναι αποκλειστικά πεζοπορία και μάλιστα, κατά την άποψη του περιηγητή αρκετά δύσκολη. Αφού διασχίζει κατά μήκος τις ακτές του Μεσσηνιακού, από το φυσικό χώρισμα που οδηγεί σε μία εύφορη κοιλάδα με πολλά χωριά, έχει οπτική επαφή με την παραλιακή πόλη της Amathea. Σημαντικό είναι να σχολιασθεί ότι, στο σημείο αυτό αφιερώνεται, μεγάλο μέρος της συγγραφής, σε προσωπικές παρατηρήσεις και σχόλια, για δραστηριότητες των κατοίκων καθώς και ειδυλλιακή παρουσίαση της κοιλάδας.\nΣε κάποιο σημείο δε που ξεπηδούσε μέσα από φυσικούς βράχους, γίνονταν οι αγώνες που προανέφερα, οι οποίοι περιγράφονται με μεγάλη λεπτομέρεια. Το ότι αναφέρεται σε κοιλάδα, που προϋποθέτει την ύπαρξη ποταμού, με αρκετά χωριά από ελιές, με οδηγεί να πιστεύω, ότι περιγράφει την ευρύτερη περιοχή, που περιβάλλει την Καρυούπολη.\nΤο επόμενο μέρος που επισκέπτεται, είναι η περιοχή γύρω από τον Κότρωνα. Εδώ περιγράφει χωριά με κάστρα, στην απέναντι πλευρά από το ακρωτήριο, που αποτελεί μία μορφή φυσικής οχύρωσης, και χωριά με λουλουδιασμένα περιβόλια πάνω σε αυτό. Σημαντικότερο το κάστρο στην ακρόπολις της Colochithea, που έχει το ίδιο όνομα με την πόλη, και είναι κτισμένο σε πέτρινη κορυφή από όψιμες γενιές. Από την Amathea έρχεται στην Καρυόπολη ένα χωριό της αρχαίας Ασίνης, όπως αναφέρει όπου και συναντά τον Γεώργιο Σολιανο (Solianum Georgi), ο οποίος ήταν στρατοπεδάρχης διορισμένος από τον Κωνσταντίνο Παλαιολόγο δεσπότη του Μιστρά.Ο Κυριάκος φιλοξενήθηκε εκεί και την επομένη, συνοδευόμενος από τον Γεώργιο Σολιανο επισκέφτηκαν την αρχαία και κατεστραμμένη πόλη της Ασίνης.\nΤοποθετεί την Ασίνη στις ακτές του Λακωνικού κόλπου, και διαπιστώνει ελάχιστα απομεινάρια να θυμίζουν την μεγάλη πόλη, κυρίως από λουτρά που οι ντόπιοι τα ονόμαζαν “camaras”.\nΕδώ πρέπει να εξηγήσω ότι η Ασίνη ακμάζουσα πόλη της αρχαιότητας βρισκόταν στην Αργολίδα κοντά στο σημερινό Τολό, αλλά κατεστράφη από τους Αργείους.Σύμφωνα με τον Παυσανία, (VII .4) κατά τον 8ο π.χ. αιώνα όταν βασιλιάς στην Σπάρτη ήταν ο Νικανδρος γιος του Χαρίλαου από το γένος των Ευρυποντιδών, και δεύτερος βασιλιάς ο Τήλεκλος από το γένος των Αγιαδών, ξέσπασε πόλεμος στην Αργολίδα, μεταξύ των Λακεδαιμόνιων και των Αργείων.Οι κάτοικοι της Ασίνης ήταν σύμμαχοι των Σπαρτιατών και μετά από τις εχθροπραξίες, όταν οι Σπαρτιάτες έφυγαν, κατεστράφη η πόλη τους σαν αντίποινα από τους Αργείους. Οι Ασίνηοι που απέμειναν, μετά από αυτό αποβιβάστηκαν στα πλοία, και εγκατέλειψαν οριστικά την πόλη τους. Το πιθανότερο συμπέρασμα είναι, σε αυτή την δύσκολη θέση να ζήτησαν την βοήθεια των συμμάχων τους, και να την έλαβαν, με την μορφή παραχώρησης γης, για να ιδρύσουν καινούργια πόλη.\nΗ τοποθεσία που φαίνεται να ήταν κτισμένη η πόλη είναι η περιοχή από Καμάρες μέχρι Σκουτάρι. Απέμειναν όμως ελάχιστα, λόγω του ισχυρού σεισμού που έπληξε όλη την περιοχή το 375μ.χ.και είχε καταστροφικά αποτελέσματα για τις παραθαλάσσιες πόλεις του Λακωνικού, προκάλεσε ακόμη και τον καταποντισμό του Γυθείου.Υπάρχουν αρκετές μαρτυρίες ψαράδων, που αναφέρουν ότι κοντά στη στεριά ανοικτά από το Γύθειο, τον Κότρωνα και γιατί όχι και το Σκουτάρι υπάρχουν ερείπια κτισμάτων.Γεγονός είναι ότι, αναφέρεται επισκοπή Ασίνης. Αλλά και κατά τον Στράβωνα (Η΄ V2), στήν θαλάσσια διαδρομή του, απο Ταίναρο μέχρι Μαλέα, καταγράφονται διαδοχικά οι πόλεις ,Ψαμαθούς, Ασίνη, Γύθειον.Σε αυτό το σημείο αφήνουμε τον περιηγητή, που συνέχισε το ταξίδι του στο Γύθειο, και από εκεί δια μέσου της πόλης Arcasa, στο δεσποτάτο του Μιστρά που συνάντησε τον φίλο του Πλήθωνα Γεμιστό.\nΠράγματι αυτή την περίοδο η Καρυόπολις είναι στην ανώτερη ακμή της όπως και όλη η Μάνη μέχρι και την άλωση της Κωνσταντινουπόλεως από τους Τούρκους.Το γεγονός της άλωσης, έχει σαν συνέπεια την αποδυνάμωση του Μιστρά και την πτώση του, που προσφέρει όμως στο Ταίναρο νέους πληθυσμούς. Η Μάνη είναι ξανά τόπος συγκέντρωσης μισθοφόρων, με αποτέλεσμα ο Πασσαβάς να περάσει σε Ελληνικά χέρια πολύ σύντομα, και αφού αποτέλεσε ειδική περιοχή, να αναπτυχθεί αλματωδώς.Ακολουθεί η περίοδος των Ενετοτουρκικών πολέμων, με την Καρυούπολη Ενετικό κάστρο, μέχρι που παραχωρείται στους Τούρκους το 1480μ.χ. και παραμένει χωριό με το ίδιο όνομα, συγκεντρώνοντας σαν πυρήνας τους γύρω συνοικισμούς.\nΤο τέλος του 15ου αιώνα εμφανίζεται για πρώτη φορά η Κελεφά, που αναπτύσσεται σύντομα πράγμα αρκετά φυσικό. Αναλύοντας γεωγραφικά τον χώρο, και εξετάζοντας τις συνθήκες, διαπιστώνουμε ότι οι Τουρκοκρατούμενες περιοχές, έστω και χαλαρά, είναι στην Κάτω Μάνη, δηλαδή Πασσαβάς, παράλια, Γύθειο και η υπόλοιπη Λακωνία.\nΗ βάση ορμητήριο λοιπόν είναι η Ταινάρια χερσόνησος, που είναι εκτός Οθωμανικής κυριαρχίας, και οι κινήσεις παντός είδους έχουν κατευθύνσεις, από τα νότια προς τα βόρια, και από τα δυτικά προς τα ανατολικά. Επικοινωνία υπάρχει με την Δύση από την πλευρά του Μεσσηνιακού δια θαλάσσης. Αυτό έχει σαν συνέπεια, όχι μόνο να αναπτυχθούν, αλλά και να δημιουργηθούν πόλεις βάσεις εφοδιασμού, όπως η Αρεόπολη.\nΣτην Καρυόπολη τα μέσα του 16ου αιώνα κατοικούν οι Κοντόσταυλοι που μαζί με άλλες μεγάλες οικογένειες (Μαυρομιχαλαίοι, Γρηγοράκηδες) εγκατέλειψαν την κοιτίδα τους τα Άλικα να εγκατασταθούν σε νέους εφόρους τόπους. Πράγματι σε όλη την διάρκεια του 17ου αιώνα έχουμε συσσώρευση οικογενειών στην Κελεφά, το Οίτυλο, και στην συνέχεια μετακίνηση προς την περιοχή του Πασσαβά, που έχει σαν αποτέλεσμα την ανάπτυξη της ευρύτερης περιοχής. Η μοίρα και η γεωγραφική θέση θέλει πάλι την Καρυούπολη σύνορο μεταξύ της Τουρκοκρατούμενης και της ελεύθερης περιοχής της Μάνης και μάλιστα στην πρώτη γραμμή, που αναφέρεται ξανά σαν επισκοπή το 1618μ.χ. και συνεχίζει να είναι μέχρι το 1833μ.χ που καταργείται. Ντοκουμέντο από το λεξικό Hofmann Johann Jacob (1635-1706). Η σειρά επισκόπων που διακόνευαν είναι μεγάλη, και ένδοξη, επειδή περιλαμβάνει πολλούς μάρτυρες υπέρ πίστεως και πατρίδος.\nΜε χρονολογική σειρά αρχίζοντας από τον 17ο αιώνα, ο πρώτος Άνθιμος, ο Παρθένιος, ο δεύτερος Άνθιμος, ο Ιωακείμ, κατά την Ενετοκρατία που καταγράφεται, και σαν ενοικιαστής γαιών, όπως και άλλοι επίσης, που αναφέρονται παρακάτω σύμφωνα με τα κατάστιχα των αρχείων Nani, περί ενοικιάσεως και φόρων. (Εθνική Βιβλιοθήκη της Ελλάδος). Επί Παρθενίου Καλκανδή έλαβε χώρα και ο αποικισμός της Κορσικής της οποίας αρχηγός ήταν ο εν λόγω Επίσκοπος, που βάφτισε τό ιδρυθέν χωριό Καργέζε, δηλαδή Καρυαί. Σύμφωνα με τα γραφόμενα στην διαθήκη του, την Καρυόπολη παρέλαβε από τον προηγούμενο γηραιό επίσκοπο Ιωάσαφ, και παρέδωσε στόν Κάπο Αποστόλη και τους υιούς του. Ο Ιωάσαφ, είναι ο ιερομόναχος και ηγούμενος του μοναστηριού τού Χέλμου, και με αυτόν τόν τίτλο υπογράφει στην επιστολή του 1612 στην επιστολή πρός τόν Δούκα του Νεβέρ. Τό Μοναστήρι τού Χέλμου είναι τό Μοναστήρι στό Καταφύγγι στό Γκρεμό στό ξεμόνι Σταμάτα που περιγράφεται στο κεφάλαιο "Τοποθεσία". Από αυτόν παρέλαβε τό μοναστήρι ο Παρθένιος, και είναι φανερό ότι ανήκε στην Καρυούπολη. Σέ αυτό επέστρεψε και ο καπο Αποστόλης και τελέιωσε την ζωή του σαν μοναχός. (Ο γηραιός Ιωάσαφ πιθανόν να είναι ο επίσκοπος που λόγω γήρατος δεν πήραν μαζί τους οι άποικοι, σύμφωνα με την παράδοση, και έθεσε τέρμα στην ζωή του πέφτοντας από ένα βράχο).\nΚατά τον 18ο αιώνα διακόνησαν, ο Σωφρόνιος, ο Γεράσιμος, ο Αγάπιος, ο Αγαθάγγελος, και ήρωας Ανανίας Λαμπαρδής, που ήταν και πρόκριτος (Μορογιάν) του Μωριά, και είχε οικτρό τέλος, από τους Τούρκους όταν ήταν Μητροπολίτης Λακεδαίμονος στο Μιστρά.Στην περίοδο του πρώτου Ρωσοτουρκικού πολέμου ο Παίσιος τάσσεται ενεργά υπέρ των Ρώσων, στη συνέχεια, ο Βενέδικτος, ο Μακάριος, ο Διονύσιος στις αρχές του 19ου αιώνα, και ο Κύριλος Γέρμος την περίοδο της Ελληνικής επανάστασης, που η επισκοπή περιελάμβανε αρκετά μεγάλη έκταση και οικισμούς\nΟι Μανιάτες λοιπόν,επικοινωνούν με την δύση γραφουν επιστολή στό πάπα Γρηγόριο Ε' το 1582 μ.χ., ζητούν συμμάχους στις αρχές του 17ου αιώνα να επεκταθούν ανατολικά, έρχονται σε συνεννόηση με τον Δούκα του Νεβέρ, γράφοντάς του επιστολή, Φωκάδες, και Κοντόσταυλοι μαζί με άλλους, που αργότερα καταλήγει στο ξέσπασμα του απελευθερωτικού κινήματος το 1618μ.χ.Το επαναστατικό κλίμα οδηγεί τους Τούρκους στην ίδρυση του κάστρου της Κελεφάς, αλλά τα πράγματα είναι μη αναστρέψιμα. Έτσι το 1684μ.χ βρίσκουμε υπογραφές Καρυοπολίτων σε υπόμνημα προς τον Μοροζίνη και μέχρι το 1715μ.χ. έχουμε την περίοδο της Ενετοκρατίας. Την περίοδο της Ενετοκρατίας, που είναι ευνοϊκή, απέναντι στους συμμάχους Μανιάτες, με το σύστημα (Livelo perpetuo = ενοικιάσεις γαιων αορίστου χρόνου) ενοικιάζονται, από μεγάλες οικογένειες εκτάσεις, με σκοπό την γεωργική, και εμπορική εκμετάλλευση, ή για είσπραξη φόρων (περίπτωση περάσματος Πασσαβά).\nΜερικά από τα ονόματα που ενοικιάζουν την περιοχή, είναι, Δικαίος Ντεμίρος, Κοσμάςκαι Ηλίας Παπαδάκης, Γρηγόριος Τρυγονάς, και o Κavalier Θωμάς Φωκάς.Η ενοικίαση για αόριστο χρονικό διάστημα, οδήγησε τους ενοικιαστές να κατοικήσουν στις ενοικιαζόμενες περιοχές, σε πολλές περιπτώσεις δημιουργήθηκαν και νέοι οικισμοί, με αποτέλεσμα μετά το τέλος της Ενετοκρατίας να παραμείνουν στην ιδιοκτησία τους.Με αυτό τον τρόπο η Καρυόπολις και μία ευρύτερη περιοχή είναι πλέον ιδιοκτησία των Φωκάδων. Απόδειξη για αυτό είναι η συνάντηση, το 1715 μ.Χ., προκρίτων και επισκόπων Μάνης, στο σπίτι του Αντώνη Καβαλιεράκη Φωκά στην Καρυόπολη. Σε αυτή περιλαμβάνονται τα χωριά Τσεροβά, Βαχό, Γέρμα, Καρέα, Κρυονέρι καθώς και οι συνοικισμοί γύρω από αυτά. Υπάρχει και καταγραφή οικισμού, αλλά μάλλον πρόκειται για περιοχή, με το όνομα Φωκάδες (Focades), βορείως του Βαχού σε αγγλικό χάρτη που εκδόθηκε το1820μ.χ. Από το 1715μ.χ. έχουμε την Β΄ Τουρκοκρατία που διαρκεί μέχρι και την επανάσταση του 1821μ.χ.\nΗ Τουρκική κατοχή όμως στην περιοχή είναι τυπική, και περιορίζεται σε καταστολή κινημάτων, και μικρής κλίμακας εχθροπραξίες, με δυσάρεστα αποτελέσματα συνήθως για τους Οθωμανούς, και σημαντικότερους πολέμους στο τέλος του 18ου αιώνα τους δύο Ρωσοτουρκικούς. Την περίοδο πριν από τους πολέμους στα μισά του αιώνα παρατηρείται έξαρση της πειρατείας με κυριότερα πειρατικά λιμάνια το Καραβοστάσι και το Σκουτάρι. Και πάλι στον άξονα της στεριανής σύνδεσης των δύο λιμανιών είναι η Καρυούπολις, που τότε βρίσκεται σε μεταβατικό στάδιο μετοίκισης στην Μινιάκοβα. Τα αίτια της σταδιακής μετακίνησης είναι η αναζήτηση εφορότερων χωραφιών, και η προβλεπόμενη ανάπτυξη της περιοχής Γυθείου, το οποίο ιδρύθηκε το 1740μ.χ. με το όνομα Μαραθονήσι. Η επισφράγιση της μετοίκισης έγινε με την μεταφορά και της επισκοπικής έδρας, για την οποία δεν έχω συγκεκριμένη χρονολογία.\nΤο ότι ο Ανανίας Λαμπαρδής υπήρξε επίσκοπος στην Καρυούπολη. (1741-1747μ.χ.) με οδηγεί στο συμπέρασμα ότι επί των ημερών του δραστήριου αυτού άνδρα, σχεδιάστηκε και πραγματοποιήθηκε η μεταφορά. Η Μανηάκοβα ή Μινιάκοβα, τοπωνύμιο Σλαβικής προέλευσης, κατά συνειρμό, με το Τσεροβά, έδωσε το όνομα του στο οικισμό που ιδρύθηκε κυρίως από μέλη της οικογένειας Φωκάδων Καβαλιεράκηδων, της Καρυούπολης, όπως ο Φλίτσος, το Καυκί, και το Νιοχώρι. Σώζεται σκαλισμένη, πάνω σε πέτρα, χρονολογική επιγραφή 1749μ.χ. που επιβεβαιώνει το κτίσιμο του σπιτιού Καβαλιεράκη Φωκά.\nΗ παρουσία λοιπόν της επισκοπικής έδρας στην Μινιάκοβα είχε και σαν υποχρεωτικό αποτέλεσμα την αλλαγή της ονομασίας σε Καρυούπολη. Αυτομάτως η ονομασία του παλαιού χωριού μετετράπη σε Παλιά Καρυούπολη, την οποία όμως εξακολουθούν να κατέχουν, και να καλιεργούν, μέλη της ίδιας οικογένειας. Την περίοδο αυτή με αιτία την Ρωσοτουρκική διένεξη, γίνεται στην περιοχή επέλαση των Τουρκαλβανών, που δρουν από την ανατολική πλευρά εναντίων των Ρώσων, που κινούνται έχοντας ορμητήρια από τα δυτικά παράλια. Η επίθεση των Τουρκαλβανών πραγματοποιείται στην περιοχή του Σκουταρίου και της Μηνιάκοβας, με επιτυχία αφού κατόρθωσαν οι επιτιθέμενοι να ανατινάξουν των πύργο των Καλκαντήδων, και να βρουν τραγικό θάνατο εβδομήντα μαχητές, αρκετοί από την ομώνυμη οικογένεια.\nΜετά από σθεναρή αντίσταση, οι Μανιάτες, εκμεταλλευόμενοι τα πλεονεκτήματα της περιοχής, υποχώρησαν προς τα Τρικεφάλια, ενώ τους έγινε πρόταση να παραδοθούν. Η τοποθεσία πήρε αυτό το όνομα, από τα κεφάλια των τριών απεσταλμένων που έφεραν την απάντηση «μολών λαβέ» στον Χατζή Οσμάν ,(δύο κληρικοί, και ένας λαϊκός). Αφού σφαγιάσθηκαν άγρια ,τα κεφάλια τους μπήχτηκαν σε πασσάλους και στήθηκαν στα υψώματα για εκφοβισμό των υπολοίπων 1779μ.χ.Ψυχωμένοι διπλά από το γεγονός αυτό, και το ολοκαύτωμα του πύργου, έκαναν σφοδρή αντεπίθεση, που είχε σαν αποτέλεσμα πανωλεθρία των εχθρών. Το πεδίο της μάχης εκτείνεται από τα Αγιοπήγαδα που μετά από αυτό ονομάσθηκαν Βρωμοπήγαδα, λόγω των πολλών νεκρών, μέχρι τα Τρικεφάλια. Σημαντική συμμετοχή στην μάχη είχε και η νεοσύστατη πόλη Καρυούπολις που ταυτόχρονα με το βάπτισμα του πυρός, θύμισε όχι μόνο στους κατοίκους της, αλλά και στους εχθρούς, τις μεγάλες στιγμές, από την ιστορία της μητρόπολης πόλεως. Το αποτέλεσμα της μεγάλης νίκη ήταν, να τονωθεί το ηθικό των Μανιατών, που στην συνέχεια, υπό την ηγεσία των Γρηγοράκηδων, προελαύνουν και επεκτείνουν τα σύνορα της Μάνης μέχρι την θέση Κακοσκάλι στα Τρίνησα.\nΛίγα χρόνια πριν παρουσιάζεται ο θεσμός του μπέη της Μάνης, μέχρι τότε οι αποφάσεις λαμβάνονταν από την «Γεροντική».Αυτό ήταν σεβαστό όργανο, που αποτελείτο από τους γεροντότερους των οικογενειών, και μετά από διάλογο αποφάσιζε για την στάση της Μάνης απέναντι σε σημαντικά θέματα. Η αρχή του χάνεται στο μακρινό παρελθόν, και πρέπει να αποτελεί την εξέλιξη της Γερουσίας της αρχαίας Σπάρτης. Όταν την θέση του μπέη κατέχει ο Τζανέτος Γρηγοράκης, αρχίζει να αναβαθμίζεται η επαρχία Γυθείου, με την οικογένεια να ηγεμονεύει σε όλη την περιοχή. Ακολουθεί ο Β΄ Ρωσοτουρκικός πόλεμος, με κυρίαρχη, στα παράλια της Μάνης, την δράση του Λάμπρου Κατσώνη 1792μ.χ.έως και την άδοξη καταστροφή του.\nΤην ίδια εποχή, στην Παλία πλέον Καρυόπολη κυριαρχεί με την προσωπικότητα του, που συνδυάζει στρατιωτικά και θρησκευτικά προσόντα, ο Ανανίας πνευματικός, πιθανόν ιερομόναχος, που επισκευάζει την εκκλησία του Αγίου Γεωργίου 1793μ.χ Άλλα ονόματα, εκτός από τον αγιογράφο του τέμπλου Αναγνώστη Καλκαντάκη Νίκλο, είναι ο ιερέας Γεώργιος, οι μοναχοί της μονής Γερμανός, Νεόφυτος,και οι γυναίκες Ζαφειρουλα, Κυράνα Δημητράκη. Πρόκειται για τρεις κληρικούς, και τρεις λαϊκούς, εκ των οποίων οι δύο γυναίκες. Είναι άτομα, που δεν βρίσκονται μάλλον στην ζωή, επειδή τα ονόματα, χρησιμοποιούνται για μνημόνευση κατά την λειτουργία, αλλά πρέπει να είχαν σημαντικό ρόλο στο χωριό.\nΤο όνομα του Ανανία συναντάμε ξανά σε κατάλογο μοναστηριών του 1829μ.χ «εις τηνπαλαιάν Καρυούπολιν ο Άγιος Γεώργιος πωλημένον εις Τζεροβίτας και λοιπούς τινάς παρά πνευματικου τινός Άνανία, προ είκοσι έτη σχεδόν». Το πάρα πάνω πωλητήριο αναφέρεται στην περιοχή που Αηγιώργη στα Βαρικά, που πράγματι, ανήκει ιδιοκτησιακά μέχρι και τις μέρες μας σε Τσεροβιότες, σε αντίθεση με τα περισσότερα των κτημάτων του λόφου, και της γύρω περιοχής, που ανήκουν στους Παπαδοθωμιάνους, κληρονόμους του Ανανία. Σύμφωνα με μαρτυρίες των παππούδων,και των πατεράδων μας, η οικογένεια προήλθε από τον αδελφό του Ανανία παπά Θωμά.\nΗ τελευταία λαμπρή σελίδα της ιστορίας, που οφείλω να αναφέρω, είναι εκείνα που έγιναν,ότανεισέβαλε στην Μάνη ο Ιμπραήμ το 1826μ.χ. Η εισβολή έγινε βάσει καλά οργανωμένου σχεδίου, σε δύο μέτωπα, από τα δυτικά, στην έξω Μάνη,(Βέργα) Τσίμοβα,(Βηρός), και από ανατολικά στην Κάτω Μάνη και την περιοχή Πασσαβά (Καρυούπολη-Τσεροβά-Πούρκο, Πολυάραβο),αλλά κατέληξε σε πλήρη αποτυχία. Μνημείο καταστροφής των Αιγυπτίων, παραμένει η ονομασία Κοκάλα στην περιοχή, από τα απομεινάρια των οστών, του πλήθους των απωλειών που άφησαν μετά την ήττα.\nΑπό τον επόμενο χρόνο, οι Μανιάτες, με πολλές συναντήσεις, χτίζουν νέες προοπτικές.\nΣε μία εξ αυτών στο Μπρίκι της Μέσα Μάνης1827μ.χ, συμμετείχαν μεταξύ των άλλων,οι Λάγιας Μακάριος, ιερομόναχος Παρθένιος, οικονόμος Βαχού, Γιάννης Γκενάκος, και ο Αντώνης Παπαδοθωμάκος.\nΥποσελίδες (1): Χρονολογίες